
ΠΡΑΚΤΙΚΑ ΒΟΥΛΗΣ
Κ΄ ΠΕΡΙΟΔΟΣ
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Γ΄
ΣΥΝΕΔΡΙΑΣΗ ΡΠΓ΄
Τετάρτη 9 Σεπτεμβρίου 2026
Αθήνα, σήμερα στις 9 Σεπτεμβρίου 2026, ημέρα Τετάρτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, αρχίζει η συνεδρίαση.
Πριν πάμε στην ανάγνωση των αναφορών, αλλά και στην ημερήσια διάταξη, να κάνω δύο ανακοινώσεις.
Η Διαρκής Επιτροπή Μορφωτικών Υποθέσεων καταθέτει την έκθεσή της επί του σχεδίου νόμου του Υπουργείου Πολιτισμού: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου».
Επίσης, ο συνάδελφος από τη Νέα Δημοκρατία κ. Νότης Μηταράκης αιτείται αδείας για το εξωτερικό τη Δευτέρα 21 Σεπτεμβρίου 2026. 
Το Σώμα εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια.
Παρακαλείται ο κύριος Γραμματέας να ανακοινώσει τις αναφορές προς το Σώμα. 
(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα: 
Α. ΚΑΤΑΘΕΣΗ ΑΝΑΦΟΡΩΝ
(Να μπει το e-mail των αναφορών)
Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ
(Να μπει το e-mail των απαντήσεων)
ΑΛΛΑΓΗ ΣΕΛΙΔΑΣ
ΠΡΟΕΔΡΕΥΩΝ (Αθανάσιος Μπούρας): Ολοκληρώθηκε η ανακοίνωση των αναφορών.
Κυρίες και κύριοι συνάδελφοι, εισερχόμαστε στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία προφανώς θα γίνει μετά το τέλος της συζήτησης.
Συμφωνεί το Σώμα;
ΠΟΛΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε.
Όπως πάντα, ξεκινάμε από το τέλος σε αριθμό μελών κοινοβουλευτικής δύναμης συναδέλφων και καλώ στο Βήμα τον ειδικό αγορητή της Κοινοβουλευτικής Ομάδας της Πλεύσης Ελευθερίας, τον συνάδελφο κ. Αλέξανδρο Καζαμία.
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, θα ήθελα κατ’ αρχάς να εκφράσω την βαθιά θλίψη και οδύνη της Πλεύσης Ελευθερίας για τον θάνατο του επισμηναγού Ιωάννη Μπλέσια και του σμηναγού Δημήτρη Πέτρου πριν από τρεις ημέρες στην Τανάγρα. Η Πλεύση Ελευθερίας μεταφέρει στις οικογένειες των δύο πιλότων τα ειλικρινή συλλυπητήριά της και αναμένουμε να διερευνηθούν πλήρως τα πραγματικά αίτια που οδήγησαν στον τραγικό τους θάνατο. 
Προτού περάσω στο θέμα της σύμβασης που συζητούμε σήμερα, θα ήθελα να επισημάνω ότι με μεγάλη εντύπωση ακούσαμε τις χθεσινές δηλώσεις του Πρωθυπουργού Κυριάκου Μητσοτάκη από την Αίγυπτο, όπου μας είπε, μεταξύ άλλων, ότι μαζί με τον Πρόεδρο της Κυπριακής Δημοκρατίας και τον Αιγύπτιο Πρόεδρο στην τριμερή διάσκεψη, που είχαν συζήτησαν μία ευρεία γκάμα θεμάτων, το Κυπριακό, την κατάσταση στη Γάζα, τον Λίβανο, τη Λιβύη, την ναυσιπλοΐα στα Στενά του Ορμούζ αλλά και στα Στενά Μπαμπ ελ Μαντέμπ -ακόμη και το φράγμα της Αιθιοπίας στον Νείλο συζητήθηκε-, αλλά στη δήλωση που έκανε μετά την τριμερή διάσκεψη ο κύριος Μητσοτάκης δεν είχε απολύτως τίποτα να μας πει για την κατάσταση που επικρατεί αναφορικά με την Ιερά Μονή Σινά. 
Αυτό, παρά το γεγονός ότι υπήρχαν τις προηγούμενες ημέρες και από φιλοκυβερνητικές εφημερίδες αναφορές περί συμφωνίας Ελλάδας-Αιγύπτου για το θέμα του Σινά εν αναμονή, ότι η συμφωνία αυτή βρίσκεται στην τελική ευθεία, αλλά δυστυχώς από ό,τι φαίνεται δεν έχει καθόλου πλησιάσει στη διευθέτησή του το θέμα αυτό.
Η Πλεύση Ελευθερίας ανησυχεί και αναμένει εκτενέστερη ενημέρωση από την πλευρά της Κυβέρνησης σχετικά με το θέμα της Ιεράς Μονής. Μιλώ και ως Βουλευτής, ο μόνος πλέον Βουλευτής που είναι πραγματικά από την ελληνική διασπορά, με καταγωγή και ιδιότητα Έλληνα της Αιγύπτου. 
Επίσης, θα πρέπει εδώ να επισημάνω κάτι το οποίο μας στεναχώρησε. Ο κ. Μητσοτάκης χθες αναφέρθηκε και στην ιστορική μάχη του Ελ Αλαμέιν, η οποία είπε πως έλαβε χώρα τον Σεπτέμβριο του 1942, όπου πολέμησαν Έλληνες και Κύπριοι. Από μικρό παιδί πήγαινα στις τελετές που γίνονταν από τον αιγυπτιώτη Ελληνισμό για να τιμήσουμε τους πεσόντες στη μεγάλη μάχη του Ελ Αλαμέιν, η οποία έλαβε χώρα από τα τέλη Οκτωβρίου και συγκεκριμένα από 23 Οκτωβρίου μέχρι τον Νοέμβριο και όχι τον Σεπτέμβριο. Καλό θα ήταν να μην γίνονται και τέτοια λάθη για ιστορικά γεγονότα με τόσο μεγάλη σημασία για τη χώρα μας.
Η σύμβαση που έχουμε μπροστά μας είναι ανάμεσα στα Υπουργεία Εξωτερικών και Πολιτισμού αφενός και στο Πατριαρχείο Ιεροσολύμων αφετέρου. Το μνημόνιο αυτό συνεννόησης απαρτίζεται από οκτώ άρθρα. Το παρατηρήσαμε στη συζήτηση προχθές στην επιτροπή, το επαναλαμβάνουμε και τώρα. Υπάρχει μια γεωπολιτική διάσταση στη συμφωνία αυτή, στο μνημόνιο συνεργασίας αυτό και η γεωπολιτική διάσταση αυτή είναι που εξηγεί και την εμπλοκή του Υπουργείου Εξωτερικών. Παρ’ όλα αυτά, η επιτροπή που συνεδρίασε ήταν μόνο η Επιτροπή Μορφωτικών Υποθέσεων και δεν υπήρχε μικτή συνεδρίαση και της Επιτροπής Εξωτερικών και Άμυνας, ενώ δεν υπήρξε καμία συμμετοχή εκ μέρους του Υπουργείου Εξωτερικών σε όλη τη διαδικασία και από όσο βλέπω μάλλον δεν αναμένεται να υπάρξει συμμετοχή από το Υπουργείο Εξωτερικών και στη συνεδρίαση εδώ, παρά για το γεγονός ότι είναι επισπεύδον Υπουργείο.
Η συμφωνία αυτή υπεγράφη στις 8 Ιουνίου, δηλαδή πριν από τρεις μήνες και είναι αξιοσημείωτο το γεγονός ότι ήρθε σχετικά γρήγορα στη Βουλή. Αυτό βέβαια δεν είναι κακό, αλλά έχει ιδιαίτερη σημασία να παρατηρηθεί ότι αποτελεί εξαίρεση στον κανόνα, διότι όλες οι διεθνείς συμβάσεις έρχονται με καθυστέρηση.
Κατά την άποψή μας, αυτό δείχνει ότι η συμφωνία είναι σημαντική και έχει και γεωπολιτική σημασία, παρά το γεγονός ότι το περιεχόμενό της φαίνεται να είναι καθαρά πολιτιστικού χαρακτήρα.
Το πλαίσιο μέσα στο οποίο η συμφωνία αυτή ήρθε στη Βουλή έχει σχέση με τις επισκέψεις και τη δραστηριότητα του Πατριάρχη Ιεροσολύμων, ο οποίος πήγε στην Ουάσιγκτον και μίλησε για την αδυναμία πρόσβασης Χριστιανών στο Πατριαρχείο Ιεροσολύμων, λόγω της κατάστασης που υπάρχει. Να μην ξεχνάμε, βέβαια, ότι η ανατολική Ιερουσαλήμ, όπου έχει έδρα και ιδιοκτησία το Πατριαρχείο, είναι κατεχόμενη από το 1967 από το Ισραήλ. Μίλησε, επίσης, ο Πατριάρχης για τα επεισόδια και τις επιθέσεις κατά Χριστιανών, ιδίως στην Ιερουσαλήμ. Μίλησε και στον Πρόεδρο Τραμπ, μίλησε και στον Πρωθυπουργό, τον κ. Μητσοτάκη και υπάρχουν αναφορές οργανισμών που μιλούν για βίαια περιστατικά, εκατόν έντεκα το 2024, κατά χριστιανών από τον Ισραηλινό στρατό κατοχής αλλά και αύξησή τους, σε εκατόν πενήντα τέτοια περιστατικά, το 2025.
Η συμφωνία αυτή προβλέπει συνεργασία σε ένα ευρύ φάσμα πολιτιστικών δραστηριοτήτων, για τη συντήρηση και αποκατάσταση κινητών και ακίνητων μνημείων, για την ψηφιακή αποτύπωση των μνημείων, για τη συντήρηση εικόνων, για ακαδημαϊκές εκπαιδευτικές δραστηριότητες και συνεργασίες.
Ωστόσο, θεωρούμε πως είναι κατώτερη των περιστάσεων. Θα έπρεπε να προβλέπει και μέτρα για την ελεύθερη πρόσβαση στο Πατριαρχείο από όλους τους χριστιανούς της περιοχής και βεβαίως, θα έπρεπε επιπλέον να μην υπάρχουν περιορισμοί στη διάρκειά της. Πρόκειται για μια δεκαετή συμφωνία. Εμείς θα θέλαμε να προβλέπεται και μελλοντική επέκταση στη συμφωνία αυτή.
Η Πλεύση Ελευθερίας βλέπει τα θετικά. Θα ψηφίσει «παρών», διότι έχει και κάποιες επιφυλάξεις.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία.
Να καλέσω τώρα στο Βήμα τον ειδικό αγορητή της Κοινοβουλευτικής Ομάδας Νίκη, τον συνάδελφο κ. Σπυρίδωνα Τσιρώνη.
Κύριε Τσιρώνη, έχετε τον λόγο.
ΣΠΥΡΙΔΩΝ ΤΣΙΡΩΝΗΣ: Σας ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, ξεκινάω ξεκάθαρα χωρίς αστερίσκους και χωρίς περιστροφές.
Ως Νίκη συμφωνούμε με τη σύμβαση αυτή και θα υπερψηφίσουμε το νομοσχέδιο. Στηρίζουμε ανεπιφύλακτα τις διατάξεις που αφορούν τη συντήρηση, την αποκατάσταση, την ψηφιακή καταγραφή, τη μελέτη και την ανάδειξη των κινητών και ακίνητων μνημείων, των εικόνων των αγιογραφιών, των ψηφιδωτών καθώς και του ανεκτίμητου πλούτου που φυλάσσεται στο ιστορικό αρχείο και την Πατριαρχική Βιβλιοθήκη. Πώς θα μπορούσαμε άλλωστε να διαφωνήσουμε με την παροχή τεχνικής, επιστημονικής και οικονομικής συνδρομής στον αρχαιότερο φορέα της χριστιανικής παρουσίας στους Αγίους Τόπους;
Η προστασία της υλικής και άυλης πολιτιστικής κληρονομιάς του Πατριαρχείου Ιεροσολύμων αποτελεί χρέος κάθε δυνατής αρωγής από την πολιτεία. Όμως, κυρίες και κύριοι της Κυβέρνησης, η συμφωνία μας με το τεχνικό και υπηρεσιακό μέρος της σύμβασης δεν αποτελεί σε καμία περίπτωση συγχωροχάρτι για τη γεωπολιτική, διπλωματική και εθνική αδράνεια που έχει επιδείξει η Κυβέρνηση στην εξωτερική της πολιτική. Δυστυχώς, κυρία Υπουργέ -εσείς κάνετε το δικό σας κομμάτι-, δεν είναι κανένας από το Υπουργείο Εξωτερικών να ακούσει αυτά που είναι να πούμε.
Η Κυβέρνηση παρουσιάζει ένα διοικητικό εργαλείο ως μεγάλη εθνική επιτυχία. Την ίδια ώρα, όμως, η ουσία, ο πυρήνας, η ίδια η επιβίωση του ελληνορθόδοξου χαρακτήρα του Πατριαρχείου Ιεροσολύμων αλλά και των Αγίων Προσκυνημάτων βρίσκεται υπό υπαρξιακή απειλή. )
Η Κυβέρνηση τι κάνει; Δεν αρκεί να αντιμετωπίζει το Πατριαρχείο Ιεροσολύμων και την αγιοταφική αδελφότητα σαν να πρόκειται για ένα μουσειακό έκθεμα. Δεν πρέπει να περιορίζετε την ευθύνη και την αποστολή της Ελληνικής Δημοκρατίας σε ρόλο εργολάβου ή συντηρητή αρχαιοτήτων, την ίδια στιγμή που οι γεωπολιτικές ισορροπίες στη Μέση Ανατολή καταρρέουν και η ελληνορθόδοξη υπόσταση των προσκυνημάτων δέχεται πρωτοφανείς, συστηματικές, αλλά και πολυεπίπεδες πιέσεις. 
Κατά την υπογραφή του υπό ψήφιση μνημονίου, ο κ. Γεραπετρίτης δήλωνε ότι τα δικαιώματα του Πατριαρχείου Ιεροσολύμων αποτελούν υπόθεση ολόκληρου του Ελληνισμού και ότι η Ελλάδα εργάζεται σε συνεννόηση με το Πατριαρχείο για την προστασία του status quo και του καθεστώτος των ιερών προσκυνημάτων στην περιοχή. Λίγες μέρες αργότερα, και συγκεκριμένα στις 17 Ιουνίου, το Πατριαρχείο Ιεροσολύμων εξέδωσε επίσημη ανακοίνωση με την οποία κατήγγειλε τη βίαιη απομάκρυνση εκπροσώπου του, κατάσχεση εξοπλισμού και περίφραξη εκκλησιαστικής ιδιοκτησίας στην περιοχή Σιλωάμ της Ανατολικής Ιερουσαλήμ, χαρακτηρίζοντας δε την επιχείρηση αυτή παράνομη κατάληψη αναγνωρισμένης περιουσίας. 
Η διαφορά δεν περιορίζεται πάντως στο ιδιοκτησιακό καθεστώς του συγκεκριμένου τεμαχίου. Το Πατριαρχείο προειδοποιεί ότι η κατάληψη εκκλησιαστικής γης με ιστορική και θρησκευτική σημασία δημιουργεί επικίνδυνο προηγούμενο για τα δικαιώματα της Εκκλησίας στην Ιερουσαλήμ και συνδέει το περιστατικό με ευρύτερη πίεση κατά της χριστιανικής παρουσίας στους Αγίους Τόπους. Το Πατριαρχείο Ιεροσολύμων συνδέει την προστασία της εκκλησιαστικής περιουσίας με τη διατήρηση της ιστορικής χριστιανικής παρουσίας στην πόλη και ζητεί σεβασμό στον νόμο, στους τίτλους ιδιοκτησίας και στους ιερούς τόπους.
Και σας ρωτώ: Πού είναι η εθνική στρατηγική της εξωτερικής πολιτικής της Αθήνας; Πού είναι η ενεργός προληπτική και διεκδικητική διπλωματία; Τι ακριβώς κάνετε ως Κυβέρνηση για να διατηρηθεί ο ιστορικός, κανονικός, διοικητικός και εθνολογικός χαρακτήρας της αγιοταφικής αδελφότητας και του Πατριαρχείου; Όταν στην ευρύτερη περιοχή των Ιεροσολύμων εξελίσσεται ένας γιγαντιαίος ανασχηματισμός δυνάμεων, όταν εξωγενή συμφέροντα, τοπικές πολιτικές δυνάμεις και αλλότριες θρησκευτικές ομάδες προσπαθούν βήμα-βήμα, φέτα-φέτα να αλλοιώσουν το ιστορικό status quo των Αγίων Τόπων, δεν μπορεί η Ελληνική Κυβέρνηση να απαντά με ένα γραφειοκρατικό μνημόνιο και μόνο. Ασφαλώς και χρειάζονται οι αποκαταστάσεις των μνημείων, αλλά αν χάσουμε την ουσία, αν αποψιλωθεί ο ελληνορθόδοξος χαρακτήρας της διοίκησης, αν συρρικνωθεί η ελληνική παρουσία στους Αγίους Τόπους, τι θα τα κάνουμε ακριβώς τα συντηρημένα ψηφιδωτά και τα ψηφιοποιημένα έγγραφα; Σε ποιους θα τα παραδώσουμε; 
Γι’ αυτό εκφράζουμε σήμερα από το Βήμα αυτό την έκδηλη αγωνία μας, αγωνία για το μέλλον της Ορθοδοξίας και του Ελληνισμού στη Μέση Ανατολή, αγωνία για το γεγονός ότι η Ελλάδα φαίνεται να παρακολουθεί τις ιστορικές, τις τεκτονικές θα έλεγα, αλλαγές που γίνονται στην Ιερουσαλήμ ως απλός και άβουλος παρατηρητής. Το Πατριαρχείο Ιεροσολύμων δεν είναι ένα απλό θρησκευτικό ίδρυμα, είναι ένας ζωντανός οργανισμός με ιστορία δύο χιλιάδων ετών, ο οποίος διατήρησε την ελληνική γλώσσα, την ορθόδοξη πίστη και την εθνική συνείδηση στις πιο σκοτεινές περιόδους της ιστορίας. 
Αλήθεια, πού είναι οι πρωτοβουλίες της Κυβέρνησης στο πλαίσιο της Ευρωπαϊκής Ένωσης; Γιατί η Ελλάδα δεν έχει αναδείξει την προστασία των χριστιανικών προσκυνημάτων της Ιερουσαλήμ ως θεμελιώδες ζήτημα θρησκευτικής ελευθερίας και πολιτιστικής προστασίας σε ένα ευρωπαϊκό επίπεδο; Γιατί δεν πιέζετε στις διεθνείς διασκέψεις για την προστασία των δικαιωμάτων του Πατριαρχείου;
Κυρίες και κύριοι συνάδελφοι, η ιστορία δεν κρίνει τις κυβερνήσεις από τα κονδύλια που εγκρίνουν για τις συντηρήσεις εικόνων. Αυτά είναι αυτονόητα. Τα ελάχιστα είναι τα στοιχειώδη. Η ιστορία κρίνει τις κυβερνήσεις από το αν κατάφεραν να διατηρήσουν ζωντανές τις ιστορικές παρακαταθήκες του έθνους, αν κατάφεραν να υπερασπιστούν την παρουσία του Ελληνισμού εκεί που όντως χτυπά η καρδιά της Ορθοδοξίας. 
Σήμερα θα υπερψηφίσουμε το παρόν νομοσχέδιο. Ψηφίζουμε τη σύμβαση, διότι δεν θέλουμε να στερήσουμε ούτε ένα ευρώ, ούτε μια μελέτη από το Πατριαρχείο. Όμως, ταυτόχρονα εκπέμπουμε και σήμα κινδύνου. Καταγγέλλουμε την επικίνδυνη αδράνεια, τον εφησυχασμό και τη μικροπολιτική αντίληψη της Κυβέρνησης. 
Σας καλούμε να αναλογιστείτε τις ευθύνες σας και να ξυπνήσετε πριν να είναι αργά. Ενεργοποιηθείτε τώρα. Αναλάβετε πρωτοβουλίες. Προστατέψτε τον ελληνορθόδοξο χαρακτήρα των Ιεροσολύμων και εγγυηθείτε το μέλλον των αγίων προσκυνημάτων. Η ιστορική ευθύνη βαραίνει αποκλειστικά εσάς και ο ελληνικός λαός δεν θα συγχωρήσει καμία περαιτέρω ολιγωρία. Η ελληνική πολιτεία οφείλει με κάθε μέσο να στηρίξει τον Πατριάρχη και το Πατριαρχείο για να μην κλάψουμε πικρώς, όπως όταν το 1979 το Ελληνορθόδοξο Πατριαρχείο της Αντιοχείας πέρασε οριστικά στα χέρια των Αράβων. 
Συνοπτικά για το παρόν μνημόνιο: Ένα μεγάλο «ναι» για το Πατριαρχείο, αλλά ένα τεράστιο «όχι» στην αδρανή εξωτερική πολιτική της Κυβέρνησης. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ.  Τσιρώνη.
Να καλέσω τώρα στο Βήμα την ειδική αγορήτρια από τον ΣΥΡΙΖΑ - Προοδευτική Συμμαχία, τη συνάδελφο την κ. Θεοδώρα Ακριώτου. 
Κυρία Ακριώτου από την ωραία Εύβοια, έχετε τον λόγο. 
ΘΕΟΔΩΡΑ ΑΚΡΙΩΤΟΥ: Ευχαριστώ και καλημέρα. Μα, είναι μοναδική! 
ΕΥΑΓΓΕΛΟΣ ΣΥΡΙΓΟΣ: Και είναι και η παρθενική σας ομιλία;
ΘΕΟΔΩΡΑ ΑΚΡΙΩΤΟΥ: Όχι, έχει ξανασυμβεί πάλι με το Υπουργείο βέβαια. Είναι το αγαπημένο μου Υπουργείο. Είμαι και τομεάρχης άλλωστε. 
Καλημέρα, συνάδελφοι και συναδέλφισσες. 
Κύριε Υπουργέ, το υπό κύρωση μνημόνιο συνεργασίας μεταξύ των Υπουργείων Εξωτερικών και Πολιτισμού και του Ελληνορθόδοξου Πατριαρχείου Ιεροσολύμων αφορά ένα αντικείμενο του οποίου τη σημασία δύσκολα μπορεί κανείς να αμφισβητήσει. Προβλέπει τη συγκρότηση ενός σταθερού πλαισίου συνεργασίας για τη διατήρηση, την προστασία, τη μελέτη και την ένταξη της θρησκευτικής και πολιτιστικής κληρονομιάς και των ιερών προσκυνημάτων του Πατριαρχείου Ιεροσολύμων.
Το αντικείμενο είναι ουσιαστικό: Συντήρηση, αποκατάσταση κινητών και ακίνητων μνημείων, εικόνων, αγιογραφιών -έχουν αναφερθεί και οι συνάδελφοι-, μελέτες, καταγραφή και τεκμηρίωση κειμηλίων, ψηφιοποίηση, συντήρηση των χειρογράφων και τύπων του ιστορικού αρχείου της Πατριαρχικής Βιβλιοθήκης, αλλά και επιστημονικές και εκπαιδευτικές συνεργασίες. 
Η σημασία αυτής της προστασίας δεν είναι καινούργια για εμάς. Υπάρχει, άλλωστε, προηγούμενο ουσιαστικής συνεργασίας της ελληνικής πολιτείας με το Πατριαρχείο για την προστασία της πολιτιστικής του κληρονομιάς, όπως την εμβληματική συντήρηση και αποκατάσταση του ιερού κουβουκλίου του Παναγίου Τάφου, έργο που υποστηρίχθηκε και κατά την περίοδο της κυβέρνησης του ΣΥΡΙΖΑ. 
Και για εμάς η αφετηρία είναι πρωτίστως πολιτιστική και όχι θρησκευτική. Και ίσως ακριβώς αυτή η απόσταση από το θρησκευτικό βίωμα κάνει ακόμη καθαρότερο κάτι που θεωρώ αυτονόητο. Δεν χρειάζεται να συμμερίζεσαι την πίστη ενός άλλου ανθρώπου για να γνωρίζεις το ιερό του, να το σέβεσαι και να θεωρείς την προστασία του συλλογική μας υποχρέωση. Ένας ναός, ένα μοναστήρι, ένα χειρόγραφο, μια εικόνα δεν ανήκουν μόνο στη θρησκευτική πίστη που τα γέννησε, είναι φορείς μνήμης, τέχνης, ιστορίας και ανθρώπινης δημιουργίας και αυτό αποκτά ακόμη μεγαλύτερη σημασία όταν μιλάμε για τους Αγίους Τόπους, γιατί οι Άγιοι Τόποι δεν είναι μια αφηρημένη θρησκευτική γεωγραφία, είναι ένας πραγματικός τόπος με πραγματικές πόλεις και πραγματικές κοινωνίες.
Η ιστορική παρουσία του Πατριαρχείου απλώνεται στην Ιερουσαλήμ και στην ευρύτερη περιοχή, σε τόπους που σήμερα βρίσκονται στο Ισραήλ και στα παλαιστινιακά εδάφη. Σε αυτή τη μικρή γεωγραφική έκταση έχουν διασταυρωθεί επί αιώνες μεγάλες μονοθεϊστικές θρησκείες, διαφορετικοί πολιτισμοί, γλώσσες και λαοί. Χριστιανικά προσκυνήματα βρίσκονται δίπλα σε μουσουλμανικά και εβραϊκά ιερά, αρχαιολογικά κατάλοιπα διαφορετικών εποχών συνυπάρχουν με ζωντανές κοινότητες. Αυτό ακριβώς είναι που κάνει αυτή την κληρονομιά οικουμενική και έχει σημασία ότι η ίδια η ανάλυση συνεπειών του νομοσχεδίου υιοθετεί αυτή τη διάσταση. Θέτει, δηλαδή, ως στόχο την προστασία και ανάδειξη της παγκόσμιας πολιτιστικής και θρησκευτικής παράδοσης.
Αν, όμως, δεχόμαστε αυτή την οικουμενικότητα, πρέπει να δεχτούμε και τη συνέπειά της. Δεν μπορούμε να προστατεύσουμε τη μνήμη αποσπώντας την από τον τόπο της και δεν μπορούμε να μιλάμε για τον τόπο αγνοώντας όσα συμβαίνουν σήμερα στους ανθρώπους που τον κατοικούν. 
Και κάπου εδώ η συζήτηση συναντά αναπόφευκτα την Παλαιστίνη, συναντά την Ανατολική Ιερουσαλήμ, τη Δυτική Όχθη και φτάνει μέχρι τη Γάζα, εκεί όπου η απώλεια δεν αφορά μόνο ανθρώπινες ζωές και τον εκτοπισμό κοινοτήτων, αφορά και ένα πολιτιστικό απόθεμα αιώνων. Η UNESCO έχει επαληθεύσει έως τώρα ζημιές σε εκατόν εξήντα τέσσερις τόπους πολιτιστικής κληρονομιάς στη Γάζα, θρησκευτικούς χώρους, ιστορικά κτήρια, μνημεία, μουσεία και αρχαιολογικούς χώρους. 
Ανάμεσά τους βρίσκεται και ένας τόπος που μας επαναφέρει απ’ ευθείας στο μνημόνιο που έχουμε σήμερα μπροστά μας, ο ιστορικός ελληνορθόδοξος ναός του Αγίου Πορφυρίου στη Γάζα, που υπάγεται στο Πατριαρχείο Ιεροσολύμων και το συγκρότημα του οποίου έχει πληγεί κατά τη διάρκεια των ισραηλινών στρατιωτικών επιχειρήσεων. Και εδώ υπάρχει μια σαφής πολιτική συνέχεια από την πλευρά μας. Τον Ιούνιο του 2025 σε επίσκεψη και συνάρτηση με τον Πατριάρχη Θεόφιλο ο ΣΥΡΙΖΑ έθεσε το ζήτημα της ανοικοδόμησης του Αγίου Πορφυρίου στη Γάζα και την ανάγκη ανάληψης σχετικής πρωτοβουλίας. Άρα, η Παλαιστίνη δεν εισάγεται τεχνητά στη σημερινή συζήτηση. Βρίσκεται μέσα στη γεωγραφία του ίδιου του Πατριαρχείου και μέσα στη γεωγραφία της πολιτιστικής κληρονομιάς που το μνημόνιο φιλοδοξεί να προστατεύσει. 
Και εδώ αποκτά ιδιαίτερη σημασία η δημόσια στάση που έχει κρατήσει ο ίδιος ο Πατριάρχης Ιεροσολύμων Θεόφιλος Γ΄. Το Πατριαρχείο έχει ζητήσει κατάπαυση του πυρός, έχει ενταχθεί στον αναγκαστικό εκτοπισμό του πληθυσμού της Γάζας και έχει επανειλημμένα υπερασπιστεί την ανάγκη προστασίας των κοινοτήτων και των ιερών τόπων. Και η πίεση δεν αφορά μόνο τη Γάζα. Μόλις τον Ιούνιο του 2026 το Πατριαρχείο κατήγγειλε επέμβαση ισραηλινών αρχών σε έκταση που δηλώνει ότι του ανήκει στο Σιλωάμ, στην Ανατολική Ιερουσαλήμ, πλησίον της ιστορικής Μονής του Αγίου Ονουφρίου. 
Σύμφωνα με το Πατριαρχείο, απομακρύνθηκε ο εκπρόσωπός του, κατασχέθηκε εξοπλισμός, ξεριζώθηκαν δέντρα και περιφράχτηκε η έκταση. Υπάρχει, μάλιστα, μια χρονική εγγύτητα που αξίζει να επισημανθεί. Το μνημόνιο που καλούμαστε σήμερα να κυρώσουμε υπογράφηκε στις 8 Ιουνίου και το περιστατικό στο Σιλωάμ ακολούθησε λίγες μέρες αργότερα. Άρα, όταν μιλάμε για προστασία της ιστορικής παρουσίας και της πολιτιστικής κληρονομιάς του Πατριαρχείου, δεν μιλάμε μόνο για συντήρηση εικόνων, χειρόγραφων και μνημείων. Μιλάμε για μια πολιτιστική κληρονομιά που βρίσκεται μέσα σε ένα εξαιρετικά συγκρουσιακό πολιτικό και εδαφικό περιβάλλον, και δεν υπάρχουν μνημεία χωρίς ανθρώπους. Γι’ αυτό και η προστασία της ελληνορθόδοξης κληρονομιάς των Αγίων Τόπων δεν μπορεί να εννοηθεί ανταγωνιστικά προς την παλαιστινιακή πολιτιστική μνήμη. Η αξία της βρίσκεται ακριβώς μέσα σε αυτήν την ιστορική συνύπαρξη. Δεν αγνοούμε, βεβαίως, και τις αντιφάσεις στην ιστορία του ίδιου του Πατριαρχείου για σοβαρές αντιπαραθέσεις με μέλος του παλαιστινιακού ορθόδοξου ποιμνίου, τις οποίες βέβαια -δεν είναι αυτή η κουβέντα- θα τις δούμε σε άλλη περίπτωση, εφόσον χρειαστεί. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Προχωράμε, όμως, στο μνημόνιο. Θέσαμε συγκεκριμένα ερωτήματα στην επιτροπή, στα οποία δεν πήραμε απαντήσεις. Ρωτήσαμε τότε εάν το μνημόνιο, το οποίο δεν θέτει γεωγραφικό περιορισμό στις δράσεις του, μπορεί να καλύψει τα μνημεία του Πατριαρχείου στα παλαιστινιακά εδάφη και ειδικότερα στη Γάζα. Ρωτήσαμε αν η Κυβέρνηση προτίθεται να αξιοποιήσει αυτό το νέο δεκαετές θεσμικό και χρηματοδοτικό εργαλείο για την προστασία και αποκατάσταση του Αγίου Πορφυρίου, ένα αίτημα που ο ΣΥΡΙΖΑ είχε θέσει δημόσια από το 2025. Ρωτήσαμε τι σημαίνει στην πράξη η προστασία της ιστορικής παρουσίας του Πατριαρχείου, όταν αυτή βρίσκεται αντιμέτωπη με γεγονότα όπως τα πρόσφατα του Σιλωάμ και ζητήσαμε μια σαφή ερμηνεία της αναφοράς του μνημονίου στα κυριαρχικά, κανονικά ή διοικητικά δικαιώματα σε μία περιοχή που το εξαιρετικά σύνθετο διεθνές εδαφικό και διοικητικό καθεστώς είναι εξαιρετικά σοβαρό. 
Σε αυτά τα συγκεκριμένα ερωτήματα, λοιπόν, μέχρι την ολοκλήρωση της συζήτησης στην επιτροπή δεν είχαμε απαντήσεις. Και δεν πρόκειται για δευτερεύοντα ζητήματα, όπως καταλαβαίνετε. Αφορούν το πραγματικό γεωγραφικό και πολιτικό πεδίο εφαρμογής του μνημονίου και, κυρίως, το εάν η προστασία που σήμερα θεσμοθετούμε, θα φτάσει εκεί όπου η κληρονομιά απειλείται περισσότερο. Αναμένουμε, λοιπόν, από την Υπουργό σήμερα στην Ολομέλεια να δώσει, ίσως, απαντήσεις. 
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): (Δεν ακούστηκε)
ΘΕΟΔΩΡΑ ΑΚΡΙΩΤΟΥ: Απαντήσατε στην επιτροπή; Απαντήσατε σε κάποια ζητήματα, όχι σε όλα. Οι επιφυλάξεις μας παραμένουν ωστόσο. Γι’ αυτό και η απόφασή μας δεν θα είναι ανέφελη. Δεν θα επιτρέψουμε, όμως, τις σοβαρές εκκρεμότητες που εμείς θεωρούμε ότι έχουμε και που αφήνετε ως Κυβέρνηση, να μας οδηγήσουν στο να αρνηθούμε την ίδια την αρχή της προστασίας της κληρονομιάς. Θα υπερψηφίσουμε, λοιπόν, το μνημόνιο. Η θετική μας ψήφος, όμως, δεν είναι λευκή επιταγή. Θα παρακολουθήσουμε την εφαρμογή του και θα επανέλθουμε ειδικά στο ζήτημα του Αγίου Πορφυρίου, γιατί τώρα υπάρχει το θεσμικό και χρηματοδοτικό εργαλείο και περιμένουμε να δούμε αν η Κυβέρνηση θα το αξιοποιήσει εκεί όπου η ανάγκη προστασίας είναι πραγματικά επείγουσα και θα επιμείνουμε και σε κάτι... 
(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Ακριώτου.
Κυρίες και κύριοι συνάδελφοι, γίνεται γνωστό στο Σώμα ότι από τα νότια θεωρεία παρακολουθεί τη συνεδρίασή μας αντιπροσωπεία της Κοινοβουλευτικής Ομάδας Φιλίας Ελλάδας-Ιαπωνίας. Τους καλωσορίζουμε στη Βουλή. 
(Χειροκροτήματα από όλες τις πτέρυγες της Βουλής)
Υπενθυμίζουμε ότι η χώρα μας τιμά τη χώρα σας φέτος, αφού είναι η τιμώμενη χώρα στη Διεθνή Έκθεση Θεσσαλονίκης. Να είστε καλά. Καλή διαμονή στη φιλόξενη Ελλάδα! 
Να καλέσω τώρα στο Βήμα, εκ μέρους της Κοινοβουλευτικής Ομάδας της Ελληνικής Λύσης, την ειδική αγορήτρια, τη συνάδελφο Σοφία Χάιδω Ασημακοπούλου. 
Κυρία Ασημακοπούλου, έχετε τον λόγο. 
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Σας ευχαριστώ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, κατ’ αρχάς θα ήθελα να εκφράσω τα θερμά μου συλλυπητήρια στις οικογένειες των θυμάτων, των δύο πιλότων που τόσο άδικα χάσανε τη ζωή τους. Αθάνατοι! 
Η σημερινή συζήτηση αφορά ένα ζήτημα με ιδιαίτερη εθνική, ιστορική και πνευματική σημασία. Αφορά τη συνεργασία της ελληνικής πολιτείας με το Ελληνορθόδοξο Πατριαρχείο Ιεροσολύμων για την προστασία και ανάδειξη της ορθόδοξης πολιτιστικής κληρονομιάς στους Αγίους Τόπους. Για εμάς στην Ελληνική Λύση η Ορθοδοξία και τα ιερά προσκυνήματα δεν αποτελούν μια τυπική υπόθεση πολιτιστικής διαχείρισης, αποτελούν κομμάτι της ιστορίας, της πίστης και της εθνικής μας παρακαταθήκης. Το Πατριαρχείο Ιεροσολύμων επιτελεί επί αιώνες μία ιστορική αποστολή διαφυλάσσοντας ιερά προσκυνήματα, ναούς, μονές, εικόνες, χειρόγραφα, αρχεία και ανεκτίμητους θησαυρούς της Ορθοδοξίας, γι’ αυτό και η Ελλάδα οφείλει να βρίσκεται δίπλα του, όχι μόνο στα λόγια, αλλά με θεσμική, διπλωματική, επιστημονική και οικονομική στήριξη.
Ιδιαίτερα σήμερα, όταν η χριστιανική παρουσία στην περιοχή βρίσκεται αντιμέτωπη με σοβαρές πιέσεις, διώξεις και επιθέσεις, η Ελλάδα δεν μπορεί να περιορίζεται στον ρόλο του παρατηρητή. Πρέπει να διαθέτει μια σταθερή εθνική πολιτική για την προστασία της Ορθοδοξίας και της ιστορικής παρουσίας του Ελληνισμού στους Αγίους Τόπους. 
Το μνημόνιο που συζητούμε προβλέπει ένα ευρύ πλαίσιο συνεργασίας. Περιλαμβάνει συντήρηση και αποκατάσταση μνημείων, εικόνων, αγιογραφιών και ψηφιδωτών, ψηφιακή αποτύπωση μνημείων, καταγραφή κειμηλίων, ψηφιοποίηση χειρογράφων και ιστορικών αρχείων, επιστημονικές μελέτες, εκπαιδευτικές δράσεις και συνεργασίες με ελληνικά πανεπιστήμια και επιστημονικούς φορείς. Οι στόχοι αυτοί έχουν αναμφίβολα ιδιαίτερη σημασία. 
Παράλληλα, προβλέπεται χρηματοδότηση 1.000.000 ευρώ ετησίως από το Ελληνικό Δημόσιο, 500.000 ευρώ από το Υπουργείο Εσωτερικών και 500.000 ευρώ από το Υπουργείο Πολιτισμού για μια συμφωνία δεκαετούς διάρκειας. Μιλάμε, επομένως, για μία σημαντική και μακροχρόνια δέσμευση της ελληνικής πολιτείας και ακριβώς γι’ αυτό θεωρούμε απαραίτητο να υπάρχουν σαφείς κανόνες και συγκεκριμένος σχεδιασμός, να γνωρίζουμε με ποια κριτήρια θα ιεραρχούνται τα έργα, πώς θα επιλέγονται οι δράσεις, πού θα χρηματοδοτούνται και με ποιον τρόπο θα αξιολογούνται τα αποτελέσματά τους. 
Ιδιαίτερη προσοχή χρειάζεται και στη συμμετοχή τρίτων επιστημονικών, ερευνητικών και πολιτιστικών φορέων. Η επιστημονική συνεργασία μπορεί να προσφέρει πολλά στην προστασία μιας τόσο σημαντικής κληρονομιάς, όμως πρέπει να συνοδεύεται από ξεκάθαρες αρμοδιότητες και πλήρη γνώση του τρόπου με τον οποίο αξιοποιούνται οι δημόσιοι πόροι. Το ίδιο ισχύει για την ψηφιοποίηση των χειρογράφων, των αρχείων και της βιβλιοθήκης του Πατριαρχείου. Μιλάμε για πραγματικούς θησαυρούς της ιστορίας της Ορθοδοξίας μας. Η προστασία και η επιστημονική αξιοποίησή τους πρέπει να γίνει με τα υψηλότερα δυνατά πρότυπα και, βεβαίως, με απόλυτο σεβασμό στον θεσμικό και πνευματικό ρόλο του Πατριαρχείου. 
Η ελληνική πολιτεία οφείλει να στηρίζει το Πατριαρχείο και ταυτόχρονα να διασφαλίζει ότι οι πόροι που διαθέτει υπηρετούν με τον καλύτερο δυνατό τρόπο τον σκοπό για τον οποίο δίνονται. Αντίστοιχα, η δεκαετής διάρκεια της συμφωνίας απαιτεί και ουσιαστική περιοδική αξιολόγηση. Δεν αρκεί ύστερα από δέκα χρόνια να εξετάσουμε συνολικά τι έγινε. Πρέπει να γνωρίζουμε στην πορεία ποια έργα ολοκληρώθηκαν, ποια μνημεία αποκαταστάθηκαν, πόσα χειρόγραφα ψηφιοποιήθηκαν και ποιο ήταν το πραγματικό αποτέλεσμα των δράσεων που χρηματοδοτήθηκαν. 
Κυρίες και κύριοι συνάδελφοι, η συζήτηση αυτή δεν πρέπει να περιοριστεί σε αριθμούς. Το 1.000.000 ευρώ τον χρόνο είναι ασφαλώς δημόσιο χρήμα και απαιτεί υπεύθυνη διαχείριση, αλλά πίσω από τους αριθμούς βρίσκεται κάτι πολύ μεγαλύτερο. Βρίσκεται μία ορθόδοξη παρουσία αιώνων, βρίσκονται τα ιερά προσκυνήματα, βρίσκονται μνημεία, χειρόγραφα και κειμήλια που πέρασαν από γενιά σε γενιά και αποτελούν κομμάτι της ιστορίας μας. Μακάρι το ελληνικό κράτος να θυμόταν συχνότερα την ιστορία του, την πίστη του και τον Ελληνισμό εκτός συνόρων. Από την Κυβέρνηση, όμως, απαιτούμε αυτή η στήριξη να μη μείνει σε μία χρηματοδότηση και σε ένα μνημόνιο, να γίνει σταθερή εθνική πολιτική. 
Η Ελλάδα οφείλει να βρίσκεται στους Αγίους Τόπους με συνέπεια και σοβαρότητα: Να στηρίζει το Πατριαρχείο Ιεροσολύμων, να προστατεύει την ορθόδοξη κληρονομιά, να υπερασπίζεται τη χριστιανική παρουσία στην περιοχή και ταυτόχρονα να εξασφαλίζει ότι κάθε πρωτοβουλία που αναλαμβάνει χαρακτηρίζεται από σχεδιασμό, διαφάνεια και ουσιαστικό αποτέλεσμα. Γιατί η αξία της Ορθοδοξίας και των ιερών προσκυνημάτων δεν αποτιμάται σε χρήματα. Είναι πίστη, είναι ιστορία, είναι παρακαταθήκη αιώνων. Και απέναντι σε αυτήν την παρακαταθήκη η Ελλάδα έχει μία υποχρέωση, να είναι παρούσα και αντάξια της ιστορίας της. 
Σας ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τη συνάδελφο κ. Ασημακοπούλου και να καλέσω τώρα στο Βήμα την ειδική αγορήτρια του Κομμουνιστικού Κόμματος Ελλάδας, τη συνάδελφο κ. Αφροδίτη Κτενά. 
Κυρία Κτενά, έχετε τον λόγο.
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε.
Είναι σαφές και από τη συζήτηση που προηγήθηκε στην επιτροπή, αλλά και από τις μέχρι τώρα τοποθετήσεις ότι παρά τις προσπάθειες της Κυβέρνησης να περάσει αυτό το νομοσχέδιο σαν ένα ξεκάθαρα πολιτιστικού περιεχομένου δεν μπορούμε να αποσυνδέσουμε τη συζήτησή του από τις γεωπολιτικές εξελίξεις στην περιοχή, στη Νοτιοανατολική Μεσόγειο και φυσικά, τις σχέσεις με το κράτος του Ισραήλ, ένα κράτος που το ΠΑΣΟΚ, η τωρινή Κυβέρνηση της Νέας Δημοκρατίας, η κυβέρνηση του ΣΥΡΙΖΑ -με ή χωρίς Τσίπρα- έχουν αναγορεύσει σε στρατηγικό σύμμαχο και στηρίζουν αυτήν τη συμμαχία με κάθε τρόπο. Μιλάμε για το κράτος που απειλεί τους πολιτιστικούς θησαυρούς που θέλετε να προστατεύσετε σύμφωνα με το παρόν νομοσχέδιο.
Την ίδια στιγμή αρνείστε να αναγνωρίσετε, όπως και η κυβέρνηση Τσίπρα πριν από τη δική σας, το παλαιστινιακό κράτος στα όρια του 1967 με πρωτεύουσα την Ανατολική Ιερουσαλήμ, τα κατεχόμενα εδάφη της περιοχής, όταν σε αυτήν ακριβώς την περιοχή βρίσκεται και το μεγαλύτερο μέρος της εκκλησιαστικής ακίνητης περιουσίας του Πατριαρχείου Ιεροσολύμων που υπογράφει αυτό το Μνημόνιο. Είναι ακριβώς εκεί όπου σημειώνονται καταπατήσεις με τη στήριξη του ισραηλινού στρατού και αρπαγή εδαφών από ισραηλινούς εποίκους, εκεί όπου πωλούνται παλαιστινιακά εδάφη σε ισραηλινά συμφέροντα.
Με αυτό το κράτος-δολοφόνο αναπτύσσει πολιτικές, οικονομικές και στρατιωτικές συμφωνίες η Κυβέρνηση της Νέας Δημοκρατίας, βαθαίνοντας τη στρατηγική σχέση που ξεκίνησε επί ΠΑΣΟΚ και συνεχίστηκε επί κυβερνήσεων ΣΥΡΙΖΑ-ΑΝΕΛ, όπως πιο πρόσφατα η αποκαλούμενη «Ασπίδα του Αχιλλέα», καθώς και άλλα προγράμματα δισεκατομμυρίων ευρώ που θα ελέγχονται από τον ισραηλινό στρατό, όπως ξεκάθαρα αποκαλύφθηκε από τις πρόσφατες δηλώσεις αξιωματούχου, ο οποίος παραδέχτηκε ότι, όχι, ο πηγαίος κώδικας που ελέγχει τα συστήματα διοίκησης και ελέγχου δεν περιλαμβάνεται στην άδεια χρήσης της συμφωνίας, άσχετα με τις δηλώσεις που ακολούθησαν μετά προσπαθώντας να μετριάσουν τις εντυπώσεις.
Επί του νομοσχεδίου είναι αδιαμφισβήτητη η πολιτιστική αξία των θησαυρών του Πατριαρχείου, της ιστορίας των λαών της περιοχής που χάνεται στα βάθη των αιώνων και έχει ιδιαίτερες αναφορές αυτή η ιστορία και στον δικό μας λαό. Με αυτό, όμως, που φέρνετε προτείνετε την ψήφιση νόμου με τον οποίο θα κυρωθεί το μνημόνιο που υπογράψατε τον Ιούνιο με το Πατριαρχείο Ιεροσολύμων για τη χρηματοδότηση με 1 εκατομμύριο τον χρόνο για δέκα χρόνια δράσεων για την προστασία της υλικής και άυλης κληρονομιάς του Πατριαρχείου.
Εγείρονται διάφορα ερωτήματα: Πρώτον, ποια είναι η νομική βάση του νομοσχεδίου; Γιατί δεν πρόκειται για διεθνή σύμβαση ούτε κυρώνεται ως διεθνή σύμβαση. Επικαλείστε την παράγραφο 6 του άρθρου 24 του Συντάγματος, σύμφωνα με την οποία τα μνημεία, οι παραδοσιακές περιοχές και τα παραδοσιακά στοιχεία προστατεύονται από το κράτος εντός επικρατείας. Ισχύει και για τα εκτός επικρατείας; Δεν ανοίγει επικίνδυνους δρόμους μια τέτοια προσέγγιση; Γιατί επελέγη αυτή η λύση έναντι άλλων; Για παράδειγμα, ήταν άλλο το σχήμα με το οποίο δόθηκαν χρήματα και στηρίχθηκαν οι εργασίες αναστήλωσης του Παναγίου Τάφου.
Δεύτερον, το Πατριαρχείο αναλαμβάνει την ευθύνη να υποδείξει και να ιεραρχήσει τις εργασίες που πρέπει να αναληφθούν με την προβλεπόμενη χρηματοδότηση. Υπάρχει καταγραφή των μνημείων; Τι θα συμβεί σε περίπτωση αμφισβήτησης δικαιωμάτων επί κάποιου μνημείου; Τι δικαιώματα αποκτά το ελληνικό κράτος επί των μνημείων που θα συντηρηθούν στο πλαίσιο του μνημονίου; Για παράδειγμα, με την ψηφιοποίηση και τα μεταδεδομένα.
Τρίτον, οι κανόνες χρηματοδότησης, εκτέλεσης, παρακολούθησης και παραλαβής των έργων δεν προσδιορίζονται. Παραμένουν σκόπιμα ασαφείς. Δεν μας κάνει εντύπωση. Είναι πάγια τακτική. Έχουμε τις προφορικές δηλώσεις της Υπουργού Πολιτισμού που μας παρέπεμψε στους ισχύοντες νόμους για έργα που είχε αναλάβει παλαιότερα το Υπουργείο. Είναι σύνηθες να είστε εξαιρετικά σαφείς ως προς το ποιες ακριβώς νομοθετικές διατάξεις προωθούν την αντιλαϊκή πολιτική σας, αλλά και εξαιρετικά δημιουργικά ασαφείς, παραπέμποντας γενικότερα σε νομοθεσία εθνική ή σε Οδηγίες της Ευρωπαϊκής Ένωσης, αν είναι να προωθήσετε συγκεκριμένα επιχειρηματικά συμφέροντα ή γεωπολιτικές επιδιώξεις συγκεκριμένων ομίλων.
Και δεν είναι τυχαίο ότι σήμερα η συζήτηση είναι την επομένη της χθεσινής τριμερούς στην Αίγυπτο που ακολουθήθηκε από διμερή συνάντηση με τον Αιγύπτιο Πρωθυπουργό, όπου μεταξύ άλλων συζητήθηκε και το θέμα της Μονής Σινά. Ποια είναι αλήθεια τα αποτελέσματα του νόμου που ψηφίστηκε πέρυσι για την προστασία της Μονής Σινά;
Κοιτάξτε, ξαναλέω, δεν αμφισβητούμε την πολιτιστική αξία των θησαυρών του Πατριαρχείου και την ανάγκη προστασίας τους. Ωστόσο στην παρούσα συγκυρία, ο τρόπος με τον οποίο προσπαθείτε να το πετύχετε αυτό προκαλεί πολλά ερωτηματικά και το ποιοι θα ωφεληθούν από το 1 εκατομμύριο τον χρόνο, πραγματικά, είναι το μικρότερο από τα ερωτηματικά. Δεν συζητάμε, λοιπόν, την ανάγκη προστασίας, διαφύλαξης, ανάδειξης, μελέτης αυτών των θησαυρών. Αυτό που αμφισβητούμε είναι αν ο τρόπος που έχετε επιλέξει είναι ο κατάλληλος και κατά πόσο ο στόχος συνδέεται με τις γενικότερες εξελίξεις στην περιοχή.
Με δεδομένη, λοιπόν, τη στάση της Κυβέρνησης και των νατοϊκών κομμάτων απέναντι στο Ισραήλ με το οποίο αναβαθμίζονται οι στρατηγικές σχέσεις της χώρας κάθε μέρα, εμπλέκοντας τον λαό μας σε όλο και μεγαλύτερους κινδύνους, αμφισβητούμε ότι με αυτόν τον τρόπο μπορείτε πραγματικά να προστατεύσετε τα μνημεία. Ισχυρίζεστε και είναι υποκριτικό ότι η επιθυμία σας είναι να προστατεύσετε τα μνημεία ακριβώς από την ισραηλινή επιθετικότητα, τη στιγμή που με το Κράτος του Ισραήλ είσαστε στρατηγικοί σύμμαχοι. Με αυτές τις σοβαρές επιφυλάξεις τοποθετούμαστε στο «παρών».
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κτενά και να καλέσω τώρα στο Βήμα την εισηγήτρια του ΠΑΣΟΚ - Κινήματος Αλλαγής, τη συνάδελφο κ. Νάγια Γρηγοράκου.
Ορίστε, κυρία Γρηγοράκου, έχετε τον λόγο.
ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ: Ευχαριστώ πολύ, κύριε Πρόεδρε.
Κυρία Υπουργέ, κυρίες και κύριοι συνάδελφοι, τη Δευτέρα, δυστυχώς, δεν μπόρεσα να συμμετέχω στην Επιτροπή Μορφωτικών Υποθέσεων, διότι υποδεχτήκαμε στη Λακωνία τον Πατριάρχη Αλεξανδρείας και πάσης Αφρικής τον κ.κ. Θεόδωρο, και με αφορμή αυτήν τη συγκυρία θα ήθελα να επισημάνω πως το συζητούμενο μνημόνιο συνεργασίας όσο σημαντικό και αν είναι, δεν μπορεί σε καμία περίπτωση να υποκαταστήσει μία συνολική εθνική πολιτική έμπρακτης στήριξης του Οικουμενικού και των Πρεσβυγενών Πατριαρχείων, καθώς και της Αρχιεπισκοπής Σινά.
Η ιστορική ευθύνη της Ελλάδας απέναντι σε αυτούς τους θεσμούς απαιτεί σταθερό συντονισμό ανάμεσα στα Υπουργεία Εξωτερικών, Πολιτισμού και Παιδείας, καταγραφή των αναγκών, προστασία της εκκλησιαστικής περιουσίας και των εκπαιδευτικών δομών, καθώς και έγκαιρη διπλωματική κινητοποίηση απέναντι σε κάθε απειλή. Εξάλλου η εκκλησιαστική διπλωματία αποτελεί ουσιαστικό εργαλείο εξωτερικής πολιτικής, ιδιαίτερα για μία χώρα όπως η Ελλάδα, η οποία διαθέτει ιστορικούς δεσμούς, πολιτιστικό κεφάλαιο και σχέσεις εμπιστοσύνης σε ολόκληρη την Ανατολική Μεσόγειο.
Παρ’ όλα αυτά, η Κυβέρνηση δεν έχει παρουσιάσει μέχρι σήμερα μια συνεκτική στρατηγική με σαφείς προτεραιότητες, μόνιμους μηχανισμούς συνεργασίας και μετρήσιμες δεσμεύσεις.
Το σημερινό, λοιπόν, μνημόνιο μπορεί, πράγματι, να αποτελέσει ένα θετικό βήμα, δεν πρέπει όμως σε καμία περίπτωση να λειτουργήσει ως άλλοθι για τη διαχρονική απουσία μιας ολοκληρωμένης πολιτικής.
Το Πατριαρχείο Ιεροσολύμων αποτελεί αναμφίβολα έναν από τους ελάχιστους θεσμούς που διατηρούν ζωντανή και τεκμηριωμένη τη μακραίωνη ιστορική συνέχεια της Ανατολικής Μεσογείου. Στα ιερά προσκυνήματα, στα μοναστηριακά συγκροτήματα, στο Ιστορικό Αρχείο και στην Πατριαρχική Βιβλιοθήκη αποτυπώνονται διαδοχικά ίχνη της ύστερης αρχαιότητας, του Βυζαντίου, των αραβικών κατακτήσεων, της Σταυροφορικής και Οθωμανικής Περιόδου έως τη σύγχρονη Μέση Ανατολή. Η προστασία, λοιπόν, αυτής της πολιτιστικής κληρονομιάς αποτελεί ιστορική υποχρέωση και ταυτόχρονα ουσιαστική μορφή πολιτιστικής διπλωματίας για τη χώρα μας.
Μελέτησα προσεκτικά τα Πρακτικά της επιτροπής και σε ορισμένα ερωτήματα τα οποία τέθηκαν δόθηκαν απαντήσεις από την κυρία Υπουργό, σε κάποια άλλα υπάρχουν ακόμα κάποιες εκκρεμότητες. Το μνημόνιο προβλέπει συνολική χρηματοδότηση 10 εκατομμυρίων ευρώ σε βάθος δεκαετίας, χωρίς, όμως, να προσδιορίζει τα έργα που θα χρησμοδοτηθούν, το κόστος και το χρονοδιάγραμμα κάθε παρέμβασης, τα παραδοτέα, τα μετρήσιμα αποτελέσματα και τον συγκεκριμένο μηχανισμό οικονομικού ελέγχου.
Μας διαβεβαιώσατε ότι θα εφαρμοστεί η ελληνική νομοθεσία και οι σχετικές πράξεις αναρτώνται στη «Διαύγεια». Φυσικά είναι καλοδεχούμενες οι προφορικές διαβεβαιώσεις. Δεν αποκαθιστούν όμως σε καμία περίπτωση την απαιτούμενη σαφήνεια στο κανονιστικό πλαίσιο.
Επιπλέον, δεν πήραμε καμία απάντηση για το αν υπάρχει σχεδιασμός ώστε να υποστηριχθεί η επαναλειτουργία της Θεολογικής Σχολής του Πατριαρχείου Ιεροσολύμων ή για το εάν εξετάζεται η πιθανότητα υπογραφής ενός αντίστοιχου μνημονίου με το Υπουργείο Παιδείας, Θρησκευμάτων και Αθλητισμού, για να στηρίξει τις εκπαιδευτικές δομές αλλά και τη βιβλιοθήκη του Πατριαρχείου Ιεροσολύμων.
Ακριβώς για αυτούς, λοιπόν, τους λόγους, το ΠΑΣΟΚ ξεκαθαρίζει πως η θετική του στάση απέναντι στον σκοπό του μνημονίου δεν συνεπάγεται λευκή επιταγή ως προς την εφαρμογή του.
Στην επιτροπή, επίσης, κυρία Υπουργέ, υποστηρίξατε ότι πρόκειται για μια αμιγώς πολιτιστική συνεργασία. Αυτό όμως δεν δικαιολογεί, όπως είπαν και οι υπόλοιποι συνάδελφοι της Αντιπολίτευσης, την απουσία του Υπουργείου Εξωτερικών τόσο από τη συνεδρίαση της επιτροπής, αλλά και σήμερα από την Ολομέλεια.
Πέρα, λοιπόν, από το ότι το Υπουργείο Εξωτερικών είναι προφανώς συμβαλλόμενο μέρος σε αυτό το μνημόνιο συνεργασίας, χρηματοδοτεί επίσης, αναλαμβάνει το ήμισυ της χρηματοδότησης. Το Πατριαρχείο Ιεροσολύμων δεν λειτουργεί σε γεωπολιτικό κενό. Η σύγκρουση στη Γάζα, η ένταση στη Δυτική Όχθη και την Ανατολική Ιερουσαλήμ, η επέκταση των εποικισμών και οι πιέσεις στην ακίνητη περιουσία και στην καθημερινή λειτουργία των χριστιανικών κοινοτήτων, επηρεάζουν άμεσα την αποστολή του.
Και, βέβαια, δεν μπορούμε να μιλάμε για την προστασία της πολιτιστικής και θρησκευτικής κληρονομιάς των Αγίων Τόπων, όταν συντελείται στην ουσία μια γενοκτονία στην περιοχή της Γάζας. Πρόσφατα, καταγγέλθηκαν καταπατήσεις εκτάσεων της ιστορικής Μονής του Αγίου Γερασίμου του Ιορδανίτη κοντά στην Ιεριχώ από Ισραηλινούς εποίκους και παράλληλα, η αιφνίδια μη ανανέωση των αδειών εισόδου δεκάδων εργαζομένων από τη Δυτική Όχθη οδήγησε τα χριστιανικά σχολεία της Ιερουσαλήμ σε προσωρινή αναστολή των μαθημάτων τους.
Ποια είναι, λοιπόν, η θέση του Υπουργείου Εξωτερικών για τα παραπάνω και σε ποιες διπλωματικές ενέργειες έχει προβεί, προκειμένου να προασπιστούν τα δικαιώματα του Πατριαρχείου και της χριστιανικής παρουσίας στην περιοχή; Δεν θα τα μάθουμε σήμερα, διότι το Υπουργείο Εξωτερικών είναι απόν.
Ανάλογη εγρήγορση, φυσικά, απαιτείται και για την Ιερά Μονή της Αγίας Αικατερίνης στο Σινά, έναν μοναδικό θρησκευτικό και πολιτιστικό θεσμό παγκόσμιας ακτινοβολίας, που διατηρεί ιδιαίτερο και ιστορικό κανονικό δεσμό με το Πατριαρχείο Ιεροσολύμων. Και η αναβολή της ανακοίνωσης της απόφασης του αιγυπτιακού ανωτάτου δικαστηρίου δημιουργεί πρόσθετο χρόνο. Σε καμία, όμως, περίπτωση δεν δημιουργεί περιθώριο εφησυχασμού.
Οι Ευρωβουλευτές, άλλωστε, του ΠΑΣΟΚ στην Ευρωβουλή, στο πλαίσιο της ερώτησής τους που κατέθεσαν στην Ευρωπαϊκή Επιτροπή, ζητούν απαντήσεις τις οποίες ζήτησε και ο Ευρωβουλευτής μας εχθές, ο κ. Νικόλαος Φαραντούρης, ο οποίος συζήτησε με τον Αιγύπτιο Πρέσβη στην Ευρωπαϊκή Ένωση σχετικά με το θέμα της Μονής Σινά, υπογραμμίζοντας την ανάγκη της διαφύλαξης του ιδιοκτησιακού καθεστώτος και των δικαιωμάτων αυτής.
Καταθέτω, λοιπόν, και στα Πρακτικά την ερώτηση που έχουν καταθέσει οι Ευρωβουλευτές μας.
(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Η υπόθεση, λοιπόν, του Σινά αποδεικνύει ότι η πολιτιστική και θρησκευτική διπλωματία δεν μπορεί να ενεργοποιείται αποσπασματικά ή εκ των υστέρων. Χρειάζεται συνεκτική στρατηγική και αυτό αποτελεί πάγια θέση του ΠΑΣΟΚ.
Και κλείνοντας, προφανώς, υπερψηφίζουμε το μνημόνιο συνεργασίας, καθώς στηρίζει το Πατριαρχείο Ιεροσολύμων και την προστασία της ανεκτίμητης πολιτιστικής του κληρονομιάς.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Γρηγοράκου.
Και ολοκληρώνουμε τις τοποθετήσεις των εισηγητών και ειδικών αγροτών με τον εισηγητή της Νέας Δημοκρατίας, τον συνάδελφο κ. Άγγελο Συρίγο.
Κύριε Συρίγο, έχετε τον λόγο.
ΕΥΑΓΓΕΛΟΣ ΣΥΡΙΓΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, μπαίνω κατευθείαν στο θέμα και δεν θα αναφερθώ στα επιμέρους στοιχεία του μνημονίου, διότι είναι ένα σύντομο κείμενο. Θα αναφερθώ σε ερωτήσεις οι οποίες έχουν τεθεί. Ετέθησαν και στην επιτροπή και τα ακούσαμε ξανά τώρα σε γενικές γραμμές.
Ξεκινάω από το αυτονόητο: Γιατί μας ενδιαφέρει το συγκεκριμένο θέμα; Είναι λόγω των ιδιαίτερων θρησκευτικών και ιστορικών δεσμών του Ελληνισμού με την Ορθόδοξη Ανατολική Εκκλησία και τα τέσσερα Πρεσβυγενή Πατριαρχεία, της Κωνσταντινουπόλεως, της Αλεξανδρείας, της Αντιοχείας, των Ιεροσολύμων και, βεβαίως, της Αρχιεπισκοπής Σινά.
Παρένθεση: Για την Αρχιεπισκοπή Σινά, ο περσινός νόμος αφορούσε στο νομικό καθεστώς στην Ελλάδα. Δεν αφορούσε στη διεθνή διάσταση του θέματος.
Πηγαίνω στο ερώτημα το οποίο ακούστηκε επανειλημμένως: Τι σημαίνει κυριαρχικά δικαιώματα; Προσέξτε, δεν μιλάμε για κυριαρχία. Δεν είναι κράτος το Πατριαρχείο Ιεροσολύμων. Είναι τα δικαιώματα εκείνα τα οποία θεσπίστηκαν για πρώτη φορά το 451 μ.Χ. από την Δ΄ Οικουμενική Σύνοδο. Υπήρχε τότε ένας Επίσκοπος Ιεροσολύμων, ο οποίος έγινε στη συνέχεια και ο Α΄ Πατριάρχης, ο Ιουβενάλιος.
Γράφει η Δ΄ Οικουμενική Σύνοδος: «Τον δε αγιώτατον Ιουβενάλιον Επίσκοπον Ιεροσολύμων, μάλλον δε την υπ’ αυτόν Αγιωτάτην Εκκλησίαν, έχειν υπό την αυτού εξουσίαν τας τρεις Παλαιστίνας». Οι τρεις Παλαιστίνες ήταν η διοικητική διαίρεση που υπήρχε τότε στην Ανατολική Ρωμαϊκή Αυτοκρατορία.
Ουσιαστικά, δηλαδή, με τον όρο κυριαρχικά δικαιώματα μιλάμε για την εκκλησιαστική μητροπολιτική δικαιοδοσία επί των εκκλησιαστικών επαρχιών του 451 μ.Χ.
Το 545 μ.Χ. έρχεται η Νεαρά 131 του Ιουστινιανού, η οποία θεσπίζει ότι οι Κανόνες των τεσσάρων Οικουμενικών Συνόδων έχουν ισχύ νόμου, οπότε παύει να είναι πλέον εκκλησιαστικός Κανόνας και γίνεται νομικό κείμενο που δεσμεύει κράτος.
Το 614, οι Πέρσες καταλαμβάνουν και καταστρέφουν τα Ιεροσόλυμα και παίρνουν και τον Τίμιο Σταυρό. Ακολούθως, ο Μόδεστος, Πατριάρχης Ιεροσολύμων, αποκαθιστά με απόφαση του Αυτοκράτορα όλα τα προσκυνήματα. Επομένως, από την ώρα της αποκαταστάσεως των προσκυνημάτων θεωρείται ότι το Πατριαρχείο Ιεροσολύμων είναι ο φορέας προστασίας αυτών των προσκυνημάτων. Με τον όρο, λοιπόν, κυριαρχικά δικαιώματα εννοούμε αυτό το πράγμα.
Από εκεί και πέρα, τα δικαιώματα αυτά έχουν επιβεβαιωθεί με οθωμανικό φιρμάνι του Σουλτάνου Οσμάν του Γ΄ το 1757. Επιβεβαιώθηκαν με φιρμάνια τα έτη 1852 και 1853 επί Αμπντούλ Μετζίτ. Ακολούθησαν το άρθρο 9 της Συνθήκης των Παρισίων του 1856 και το άρθρο 62 της Συνθήκης του Βερολίνου του 1878. Επιβεβαιώθηκαν αυτά από τους Βρετανούς που είχαν την εντολή στην περιοχή μετά το 1919. Επαναθεσμοθετήθηκαν από την Επιτροπή Συμφιλιώσεως των Ηνωμένων Εθνών μετά τον πόλεμο στην Παλαιστίνη το 1947 - 1948 και ενσωματώθηκαν στο καταστατικό για την Ιερουσαλήμ για το σχέδιο διαμελισμού του ΟΗΕ.
Όλα αυτά σημαίνουν ότι το Οικουμενικό Πατριαρχείο έχει συγκεκριμένες αρμοδιότητες. Είναι αυτό που προσδιορίζουμε ως κυριαρχικά δικαιώματα εδώ πέρα. Δεν είναι κυριαρχία επί του εδάφους. Είναι η αρμοδιότητά του να είναι υπεύθυνο για τα προσκυνήματα.
Άρα, είναι το σύνολο των ιστορικών, νομικών, διοικητικών και εκκλησιαστικών δικαιωμάτων που συνδέονται με το Πατριαρχείο στην περιοχή ως προς τα προσκυνήματα. Το κείμενο είναι εξαιρετικά προσεκτικό. Αποφεύγει να εμπλέξει την Ελλάδα και να προδικάσει το μελλοντικό καθεστώς της περιοχής.
Το κείμενο που κυρώνεται αναφέρεται στην αποκλειστική ευθύνη και στα κυριαρχικά δικαιώματα του Πατριαρχείου, όπως το Πατριαρχείο τα προσδιορίζει και τα οριοθετεί. Η Ελλάδα δεν εμπλέκεται σε αυτό το θέμα.
Έρχομαι σε ένα άλλο θέμα πολύ σύντομα που αφορά στη διεθνή νομική προσωπικότητα. Το Πατριαρχείο Ιεροσολύμων δεν είναι διεθνής μη κυβερνητική οργάνωση. Δεν είναι μη κυβερνητική οργάνωση με διεθνή εμβέλεια. Πρόκειται για έναν αρχαίο θεσμό. Σας είπα πώς ξεκίνησε. Παλαιότερα, το Διεθνές Δίκαιο μιλούσε αποκλειστικώς για κράτη που έχουν διεθνή νομική προσωπικότητα. Μετά τον Β΄ Παγκόσμιο Πόλεμο αρχίζουν και διεθνείς οργανισμοί να έχουν διεθνή νομική προσωπικότητα.
Στη συγκεκριμένη περίπτωση, το Πατριαρχείο υπάγεται σε τρία διαφορετικά κρατικά συστήματα ή εν μέρει κρατικά. Το ένα είναι της Ιορδανίας, το άλλο είναι του Ισραήλ και το τρίτο της Παλαιστινιακής Αρχής. Ο Πατριάρχης πρέπει να περνάει από την έγκριση και των τριών Αρχών. Κανένα από τα τρία μέρη δεν μπορεί να καθορίσει μονομερώς τον θεσμό.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Στην πραγματικότητα, όμως, αυτά τα τρία κράτη έρχονται να ρυθμίσουν έναν αρχαίο θεσμό ο οποίος προϋπάρχει και συνεχίζει ανεξαρτήτως της κρατικής δικαιοδοσίας.
Εν κατακλείδι -και αυτό είναι πολύ βασικό- το Ορθόδοξο Πατριαρχείο Ιεροσολύμων είναι ένας μη κρατικός θρησκευτικός θεσμός, που διαθέτει διεθνή νομική προσωπικότητα μόνο για εκείνες τις διεθνείς ικανότητες και εξουσίες που είναι αναγκαίες για την εκπλήρωση των σκοπών του -όπως τις προσδιόρισα προηγουμένως- και των λειτουργιών του. Δεν έχει πλήρη διεθνή νομική προσωπικότητα όπως ένα κράτος και αυτό αφορά σε σχέση με τους Αγίους Τόπους στην Ιερουσαλήμ. 
Κυρίες και κύριοι, έχουμε το Οικουμενικό Πατριαρχείο το οποίο αυτήν τη στιγμή διαθέτει τριάντα πέντε περίπου προσκυνήματα από τα σημαντικότερα προσκυνήματα των Αγίων Τόπων. Αντιστοίχως η Καθολική Εκκλησία που είναι η δεύτερη κατά σειρά, ελέγχει είκοσι πέντε προσκυνήματα, ελέγχει τριάντα τέσσερις μονές και μετόχια μέσα στην Ιερουσαλήμ και είκοσι τέσσερα μοναστήρια εκτός Ιερουσαλήμ. Είναι με διαφορά…
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Έχετε ολοκληρώσει, κύριε Συρίγο. Ευχαριστούμε.
Θα καλέσω τώρα στο Βήμα τον Πρόεδρο της Ελληνικής Λύσης, τον κ. Κυριάκο Βελόπουλο. 
Κύριε Πρόεδρε, έχετε τον λόγο.
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πάρα πολύ. 
Πρέπει να παραδεχτούμε ότι κάναμε μια πολύ ωραία ιστορική αναδρομή από τον κ. Συρίγο. Διάβαζα και το άρθρο του προχθές για ακόμη μια φορά εντός της Βουλής, κύριε Συρίγο, σε σχέση με τις βραχονησίδες και τις νησίδες που δεν αποτυπώθηκαν και ανήκουν στην Τουρκία από τη Συνθήκη της Λωζάνης και είπα να τα πείτε στον Πρωθυπουργό μπας και τις διεκδικήσει και αυτός, όπως διεκδικούν οι Τούρκοι παράνομα, ως αντιστάθμισμα. Εξαιρετικό το άρθρο σας αλλά ενημερώστε τον τουλάχιστον. Η ιστορία είναι ιστορία, έχετε απόλυτο δίκιο, αλλά και η ιστορία διδάσκει να μην επαναλαμβάνουμε τα λάθη μας συνεχώς. 
Αυτό που πρέπει να πω -γιατί θα σχολιάσω κάτι σε σχέση με αυτήν την ιστορία με τα Ιεροσόλυμα- είναι το περίεργο πολιτικό προσωπικό της χώρας. Και λέω περίεργο, γιατί όλοι εδώ και μία βδομάδα, δέκα, δεκαπέντε μέρες έχουμε «κλειστεί» στη ΔΕΘ. Όλοι ασχολούνται με τη ΔΕΘ. Όχι για τη ΔΕΘ, όχι για τη Θεσσαλονίκη, όχι για τη Μακεδονία, αλλά για τα προγράμματα τα μη κοστολογημένα ή κοστολογημένα, για την παροχολογία, το τι θα δώσει ο ένας, τι θα δώσει ο άλλος, όχι για να αναπτυχθεί η πόλη μας, η Θεσσαλονίκη ή η Βόρεια Ελλάδα ή η περιφέρεια συνολικά. Όλοι πηγαίνουν και με πομφόλυγες δηλώνουν τα όσα δηλώνουν.
Θυμηθήκατε πολύ αργά, κυρίως τα κυβερνητικά κόμματα και ο Τσίπρας μαζί -γιατί κυβέρνηση ήταν κάποτε- τη Βόρεια Ελλάδα, τη Μακεδονία, η οποία είναι θνήσκουσα από τις επιλογές σας. 
(Χειροκροτήματα από την πτέρυγα της Ελληνικής Λύσης)
Και επειδή μιλάτε για προγράμματα, έχουμε τελείως διαφορετική αντίληψη. Εσείς μιλάτε για παροχολογία, εμείς συγκροτήσαμε ένα βιώσιμο πρόγραμμα το οποίο, πραγματικά, μπορεί να δώσει στον Έλληνα λύσεις. Αυτή είναι η διαφορά μας. Διότι το να κάνω ένα πρόγραμμα κοστολογημένο, να δώσω για έναν-δύο μήνες ή δυο χρόνια ένα επίδομα δεν δίνει λύση στο πρόβλημα. Εμείς έχουμε συγκροτημένο πρόγραμμα για να δίνουμε εσαεί τα χρήματα αυτά με συγκεκριμένο τρόπο.
(Χειροκροτήματα από την πτέρυγα της Ελληνικής Λύσης)
Πεντακόσιες χιλιάδες συνταξιούχοι μένουν εκτός από τα 300 ευρώ. Το ξέρει η Νέα Δημοκρατία αυτό; Κόφτες, ψαλίδια, κοπτορραπτική, ηλικιακά κριτήρια μόνο και μόνο για να επικοινωνείτε ένα επίδομα το οποίο δεν πηγαίνει σε όλους. Δεν δίνετε τα λεφτά στους συνταξιούχους εσείς, κύριοι της Νέας Δημοκρατίας, κάνετε λάθος. Δώδεκα δισεκατομμύρια πλεόνασμα -και παραπάνω λένε κάποιοι άλλοι- και επιστρέφετε 2,2 δισεκατομμύρια, αν αφαιρέσουμε τα 300 εκατομμύρια για την ενέργεια, 1,8 δισεκατομμύρια. 
Ωραία, ακούστε λίγο. Οι στρατιωτικοί και οι αστυνομικοί είναι εκτός λόγω ηλικιακών κριτηρίων. Οι αγρότες είναι εκτός με αλχημείες λογιστικές. Στο τέλος θα βγείτε στον ελληνικό λαό και θα πείτε ότι «σας δώσαμε». Όχι. Εκτός ο ένας, εκτός ο άλλος, θα μείνετε εκτός Κυβέρνησης στις επόμενες εκλογές. 
(Χειροκροτήματα από την πτέρυγα της Ελληνικής Λύσης)
Κόψατε 160 δισεκατομμύρια όλοι μαζί από την αρχή των μνημονίων από τις συντάξεις, 160 δισεκατομμύρια. Κάντε έναν προϋπολογισμό για να δείτε. Από τότε που βγήκαν τα μέτρα, η αισχροκέρδεια τσακίζει την αγορά, τα καρτέλ κάνουν «πάρτι» και εσείς δήθεν παίρνατε μέτρα. Ένα είναι το μέτρο, κύριοι της Νέας Δημοκρατίας, να μην υπηρετείς τα καρτέλ, τους ολιγάρχες, τους πλουτοκράτες και να υπηρετείς τους φτωχούς. 
(Χειροκροτήματα από την πτέρυγα της Ελληνικής Λύσης)
Όσο για την ενέργεια, αυτά που είπε ο κ. Παπασταύρου να πω ότι εμείς τα λέγαμε από το 2019 εδώ μέσα. Εμείς λέγαμε όχι στις ανεμογεννήτριες με τον τρόπο που πάτε να τις κάνατε εσείς και για πολλούς άλλους λόγους. Λέγαμε, κάντε πρώτα μπαταρίες αποθήκευσης και μετά γεμίστε πέντε, δέκα ανεμογεννήτριες σε διάφορα μέρη της Ελλάδος αν θέλετε να τις γεμίσετε. 
(Χειροκροτήματα από την πτέρυγα της Ελληνικής Λύσης)
Εσείς πήγατε ανάποδα. Κοροϊδεύετε τον κόσμο. Κλείσατε λιγνίτες, κάνατε καρτέλ με παρόχους ενέργειας, κάνατε το Χρηματιστήριο Ενέργειας, ο Τσίπρας και η παρέα του. Είναι τρελό να ανακοινώνει κάποιος μέτρα σήμερα για το 2027 - 2028 ως Πρωθυπουργός, που μπορεί να μην είναι Πρωθυπουργός. Δηλαδή μου θυμίζει τη μεταχρονολογημένη επιταγή, που συνήθως αυτός που την εκδίδει δεν έχει λεφτά για να πληρώσει cash. Άρα, τι είναι; Είναι απάτη και ακάλυπτη επιταγή που δίνετε.
(Χειροκροτήματα από την πτέρυγα της Ελληνικής Λύσης)
Πού θα βρούμε τα λεφτά; Δεν θα κλέβουμε, βασικός παράγοντας, δεν θα υπάρχουν απευθείας αναθέσεις, δεν θα υπάρχουν σκάνδαλα. Διαφάνεια, δικαιοσύνη παντού. Έτσι θα κυβερνήσουμε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Ελληνικής Λύσης)
Και μιας και μιλάμε για το Πατριαρχείο, κυρία Υπουργέ, όλα καλά. Συμφωνούμε σε αυτά που λέτε, αλλά δεν άκουσα κανέναν, κύριε Συρίγο, και κανέναν εδώ μέσα, να μιλάει για τους διωγμούς των χριστιανών στην Αφρική. Ακροθιγώς το αναφέρατε, κύριε Χαρακόπουλε, σε μια άλλη ομιλία σας και μπράβο σας και προς τιμήν σας. Εμείς επιδοκιμάζουμε όποιον θετικά στέκεται στα θέματα. Αφανίστηκαν χριστιανοί στην Αφρική, αφανίστηκαν στη Μέση Ανατολή, σε όλες τις χώρες, δεν υπάρχουν χριστιανοί. Και στη Συρία που εξαφανίζονται και σφάζονται και βιάζονται γυναίκες, ο Πρωθυπουργός και ο Υπουργός Εξωτερικών κάνουν χειραψία με τον σφαγέα τον Τζολάνι, επειδή θέλουν να τα πάνε καλά με τον διεθνή παράγοντα. Ε, κάνετε λάθος, είναι συγκρουόμενα τα συμφέροντα. 
(Χειροκροτήματα από την πτέρυγα της Ελληνικής Λύσης)
Εμείς, λοιπόν, λέμε το αυτονόητο και πείτε μου για ποιον λόγο από τη στιγμή που σφάζονται οι χριστιανοί στην Αφρική, να γεμίζω την Ελλάδα με Αφρικανούς λαθρομετανάστες, οι οποίοι κυρίως είναι μουσουλμάνοι, δεν είναι χριστιανοί. Δεν είναι χριστιανοί. 
Πάμε και στη Μονή Σινά. Ο Πρωθυπουργός πήγε και συνάντησε τον Σίσι. Για Κόπτες που διώκονται στην Αίγυπτο δεν είπε τίποτα, δυστυχώς. Τίποτα. Ο Γεραπετρίτης μάς είπε ότι η απόφαση περνάει από τη Σιναϊτική Αδελφότητα, τη καινούργια. Μα η προηγούμενη με τις κλωτσιές διώχτηκε από μέσα, τα ξεχάσαμε αυτά; Βίαια τους έβγαλαν από μέσα. 
Και καταθέτω για τα Πρακτικά της Βουλής γρήγορα-γρήγορα, γιατί το θέμα δεν είναι, ξέρετε, το μοναστήρι καθαυτό, όχι, είναι η ακίνητη περιουσία του μοναστηριού. Αυτά που θα σας καταθέσω στη Βουλή είναι βόμβα, κυρία Υπουργέ. Είναι όλες οι μελέτες του αιγυπτιακού κράτους -πάρτε τις, κύριε Συρίγο, από τα Πρακτικά της Βουλής- που αποδεικνύουν ότι η γύρω περιοχή έχει σπάνιες γαίες. Γι’ αυτό και οι Αιγύπτιοι μιλούν για τη γύρω περιοχή περισσότερο παρά για το μοναστήρι. Εδώ είναι όλες, είναι μελέτες του αιγυπτιακού κράτους -δεν είναι δικές μας-, γεωλογικές, ειδικών και πανεπιστημίων. Έχουν κάνει έρευνα εδώ και χρόνια και βρίσκουν ότι έχει τεράστιο θησαυρό η περιοχή. Σας τα καταθέτω στα Πρακτικά, όπως έκανα το 2007, 2008, 2009 όταν μιλούσα για τα πετρέλαια εδώ μέσα και επιβεβαιώθηκα μετά από χρόνια όταν ο Πρωθυπουργός με έλεγε «ψεκασμένο». Πάρτε να τα έχετε. 
(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Δεν είναι μόνο θρησκευτικό το θέμα, είναι και οικονομικό. Πάει να αρπάξει ο Σίσι τα τεράστια κοιτάσματα μαζί με τις αιγυπτιακές εταιρείες, όπως κάνατε με τη μειωμένη επήρεια. Δεν υπάρχει στα παγκόσμια χρονικά και πείτε μου, κύριε Συρίγο, αν υπάρχει μειωμένη επήρεια σε άλλο κράτος. Δεν υπάρχει. Μόνο στην Ελλάδα.
Κλείνοντας να πω το εξής: Όταν ο Έλληνας Πρωθυπουργός απαντάει στην Τούνη για καφέδες και δεν απαντά με λύσεις για τα προβλήματα των Ελλήνων πολιτών, τότε η πολιτική είναι για σκουπιδοτενεκέδες. Πρωθυπουργός να απαντάει στην Τούνη! Όταν ένας Πρωθυπουργός μιλάει για καφέδες και καλύπτει τους «Φραπέδες», τα σκάνδαλα και τις αναθέσεις, τότε γίνεται πολιτική Μητσοτάκη. Όταν ένας Πρωθυπουργός κάνει τον ψευτονταή στα λόγια, δήθεν πάει στο Καστελόριζο με την Τουρκία για κομματική συσπείρωση και δεν κάνει ΑΟΖ και δώδεκα ναυτικά μίλια, τότε η δική του πολιτική είναι μειοδοτική. 
Αφού λέτε ότι η Ελλάδα δεν δέχεται τετελεσμένο…
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον Πρόεδρο, τον κ. Βελόπουλο.
Θα ήθελα να καλέσω τώρα στο Βήμα τον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, τον συνάδελφο κ. Παύλο Χρηστίδη. 
Επειδή έχετε ζητήσει όλοι τον λόγο, θα πάμε με τη δύναμη των Κοινοβουλευτικών Ομάδων, κατά τον Κανονισμό. Στους εισηγητές και ειδικούς αγορητές με το 108 υπάρχει η διαδικασία τού να πηγαίνουμε από τα μικρότερα σε κοινοβουλευτική δύναμη κόμματα προς τα μεγαλύτερα. Στη διαδικασία των Προέδρων και των Κοινοβουλευτικών Εκπροσώπων, τότε υπάρχει η αριθμητική υπεροχή των Κοινοβουλευτικών Ομάδων. 
Αμέσως μετά τον κ. Χρηστίδη έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Σιμόπουλος, της Νίκης ο κ. Τσιρώνης και της Πλεύσης Ελευθερίας ο κ. Μπιμπίλας. 
Λοιπόν, κύριε Χρηστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, είναι προφανές ότι η σημερινή Κύρωση του Μνημονίου Συνεργασίας ανάμεσα στην Ελληνική Πολιτεία και το Ελληνορθόδοξο Πατριαρχείο Ιεροσολύμων αποτελεί μια πρωτοβουλία που κινείται σε μια θετική κατεύθυνση, όπως με πολύ μεγάλη ακρίβεια και σοβαρότητα περιέγραψε και η εισηγήτριά μας, η κ. Γρηγοράκου. Το λέμε αυτό με πλήρη συνείδηση των λόγων μας  και της ευθύνης μας ως ένα κίνημα βαθιά πατριωτικό και με εθνική αντίληψη.
Είναι προφανές ότι όταν μιλάμε για την προστασία και τη συντήρηση, την τεκμηρίωση και την ανάδειξη μιας κληρονομιάς, όπως αυτή του Πατριαρχείου Ιεροσολύμων, δεν μπορεί κανένας από εμάς να προσπερνά  τη σημασία της. 
Μιλάμε για έναν θεσμό ζωντανό, με παρουσία αιώνων στους Αγίους Τόπους, για χειρόγραφα, για αρχεία, για βιβλιοθήκες, για μοναστηριακά συγκροτήματα και μνημεία, που αποτελούν τεκμήρια μιας ιστορικής διαδρομής, που ξεπερνά τα όρια μιας χώρας ή μιας θρησκευτικής κοινότητας. 
Ακριβώς επειδή αναγνωρίζουμε αυτήν τη σημασία θεωρούμε ότι πρέπει να δούμε αυτήν τη συμφωνία λίγο πιο βαθιά. Το ζητούμενο είναι κάτι περισσότερο από το να κυρώσουμε σήμερα ένα μνημόνιο. Το ζητούμενο είναι να δούμε τι ακριβώς θα γίνει την επόμενη μέρα. Το μνημόνιο προβλέπει χρηματοδότηση 1 εκατομμυρίου ευρώ τον χρόνο για δέκα χρόνια. Μιλάμε, λοιπόν, για μια συνολική δημόσια δαπάνη 10 εκατομμυρίων ευρώ. 
Προκύπτουν, λοιπόν, μια σειρά από ερωτήματα, τα οποία οφείλω να τα καταθέσω: Ποια έργα θα χρηματοδοτηθούν, ποια κριτήρια θα έχουν, ποια είναι τα έργα αυτά στα οποία θα δώσουμε προτεραιότητα, ποιο είναι το χρονοδιάγραμμα, ποιος θα έχει την ευθύνη της παρακολούθησης και φυσικά πώς θα ενημερωνόμαστε όλοι εμείς, οι Βουλευτές, οι Έλληνες πολίτες, για την πορεία υλοποίησης; Δεν είναι λεπτομέρειες όλα αυτά. Το ξέρετε και το ξέρουμε όλοι πάρα πολύ καλά, ότι όταν μιλάμε για τα χρήματα του Έλληνα φορολογουμένου, η διαφάνεια και η λογοδοσία πρέπει να είναι έννοιες αυτονόητες.
Στην προκειμένη περίπτωση υπάρχει και ένας ακόμα λόγος: H δεκαετής διάρκεια της χρηματοδότησης δημιουργεί και μια δυνατότητα που δεν πρέπει να χαθεί, κατά την άποψή μας, να μην έχουμε μια χρηματοδότηση, απλώς, για δέκα χρόνια κάποιων έργων, να έχουμε έναν στρατηγικό σχεδιασμό για δέκα χρόνια. Αυτό είναι ένα πολύ μεγάλο ζητούμενο. 
Το δεύτερο αφορά την επιστημονική διάσταση. Το μνημόνιο προβλέπει ψηφιοποίηση, τεκμηρίωση, συντήρηση χειρογράφων και εντύπων, μελέτες και συνεργασίες με ελληνικά πανεπιστήμια και επιστημονικούς φορείς. Και υπάρχει αυτή η πολύ μεγάλη ευκαιρία, την οποία πρέπει να την αξιοποιήσουμε, γιατί η Ελλάδα διαθέτει τέτοιους φορείς, τέτοιους θεσμούς και ανθρώπους με σημαντική τεχνογνωσία: Αρχαιολόγους, ιστορικούς, συντηρητές, αρχειονόμους, ειδικούς στην ψηφιοποίηση. Τα ελληνικά πανεπιστήμια πρέπει και μπορούν να συνδεθούν ουσιαστικά με αυτήν την προσπάθεια. Τα γενικά αρχεία του κράτους μπορούν να συνεισφέρουν την εμπειρία τους στην οργάνωση και τη διάσωση των ιστορικών αρχείων. 
Υπάρχει και μια τρίτη διάσταση, που πρέπει να λάβουμε υπ’ όψιν μας. Οι Άγιοι Τόποι δεν βρίσκονται σε ένα σταθερό γεωπολιτικό περιβάλλον. Έχουμε μια περιοχή όπου η Γάζα, η Δυτική Όχθη, η Ανατολική Ιερουσαλήμ, το καθεστώς των Αγίων Τόπων, η πρόσβαση στους χώρους λατρείας, η ακίνητη περιουσία και η λειτουργία των χριστιανικών κοινοτήτων αποτελούν ζητήματα με πολύ μεγάλη πολιτική, διπλωματική βαρύτητα, αλλά και ρευστότητα. 
Άρα, η προστασία της πολιτιστικής κληρονομιάς δεν μπορεί να είναι μια συζήτηση αποκομμένη από την πραγματικότητα μέσα στην οποία η κληρονομιά αυτή ενυπάρχει. Και θέλουμε να ακούσουμε την Κυβέρνηση για τις δεσμεύσεις της γύρω από μια συγκεκριμένη στρατηγική της πατρίδας μας, για την προστασία των Πρεσβυγενών Πατριαρχείων: Πώς συνδέεται η συμφωνία αυτή με την πολιτική του Υπουργείου Εξωτερικών και ποιος είναι ο ρόλος και του Υπουργείου Παιδείας και των ελληνικών πανεπιστημίων. Διότι είναι προφανές ότι η συζήτηση αφορά την Ιερά Μονή της Αγίας Αικατερίνης του Σινά. 
Εδώ θέλω να σας πω ότι το ΠΑΣΟΚ έχει μια πολύ συγκεκριμένη στάση στη διαχρονία αυτής της κουβέντας. Είναι μια πολύ σοβαρή συζήτηση για εμάς με βαθύ εθνικό αποτύπωμα και πατριωτική ευθύνη, γιατί ακριβώς η Μονή του Σινά είναι ένας μοναδικός πολιτιστικός και πνευματικός φάρος, ο οποίος διατρέχει τους αιώνες. Και χρειάζεται η ίδια σοβαρότητα, ο ίδιος συντονισμός και η ίδια προληπτική πολιτική. 
Είναι προφανές ότι η συζήτηση, την οποία κάνουμε σήμερα, δεν γίνεται σε έναν κενό πολιτικό χρόνο. Γίνεται μόλις μία μέρα μετά τη συνάντηση την οποία είχε ο κ. Μητσοτάκης με τον πρόεδρο της Αιγύπτου, στο Ελ Αλαμέιν, σε μια συνάντηση που προφανώς είχε στην ατζέντα και τις διμερείς σχέσεις Ελλάδας και Αιγύπτου. Και παρά το γεγονός ότι είχε αυτήν την ατζέντα, για τη Μονή της Αγίας Αικατερίνης του Σινά, γι’ αυτόν τον σπουδαίο θεσμό για την Ελλάδα, αλλά και για τον πολιτισμό παγκοσμίως με ιστορία αιώνων, για τη μοναστική κοινότητα και την ανάγκη να διασφαλιστούν τα δικαιώματα τα οποία έχει δεν ακούσαμε τίποτα απολύτως. 
Αυτή η σιωπή σε μια τόσο κρίσιμη συγκυρία είναι και περίεργη, είναι και ανησυχητική. Μιλάμε για έναν μοναδικό θρησκευτικό και ιστορικό πολιτιστικό θεσμό, ο οποίος βρίσκεται στην Αίγυπτο και αφορά άμεσα την ελληνική πολιτιστική και ορθόδοξη κληρονομιά. Μιλάμε για μια μοναστική κοινότητα που διατηρεί για αιώνες εκεί πολιτιστικούς θησαυρούς παγκόσμιας αξίας. Και αυτό είναι κάτι το οποίο θα έπρεπε να το λάβει υπ’ όψιν του ο κ. Μητσοτάκης, στον τρόπο με τον οποίο χθες μίλησε με τον Πρόεδρο της Αιγύπτου και να μας ενημερώσει για μια σειρά ζητημάτων. 
Ποια είναι αυτά; Αν τέθηκε ή δεν τέθηκε το ζήτημα της Μονής. Αν υπήρξε συγκεκριμένη συζήτηση για τη διασφάλιση της μοναστικής κοινότητας και των δικαιωμάτων της. Ποιες είναι οι δεσμεύσεις που έχουν αναληφθεί; Ποιος είναι ο σχεδιασμός της Ελληνικής Κυβέρνησης; Διότι δεν μπορεί η Κυβέρνηση να θυμάται τη συζήτηση αυτή μόνο στο Εθνικό Κοινοβούλιο και όταν έχει συμβολικές αναφορές αυτή η κουβέντα. Πρέπει να την προστατεύουμε διαρκώς σε διπλωματικό επίπεδο, όπου κι αν βρισκόμαστε και με διαρκή παρακολούθηση. Και προφανώς, πρέπει να ξέρουμε και εμείς εδώ τι ακριβώς συμβαίνει. Αυτό είναι ενεργητική και παρούσα εξωτερική πολιτική, η οποία διασφαλίζει τα εθνικά μας συμφέροντα. 
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
 ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Χρηστίδη.
Να καλέσω τώρα στο Βήμα τον Κοινοβουλευτικό Εκπρόσωπο της Νέας Δημοκρατίας, τον συνάδελφο κ. Στράτο Σιμόπουλο. 
Κύριε Σιμόπουλε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, βλέπω μια ομοφωνία στην Αίθουσα, όσον αφορά την ψήφιση της παρούσας Σύμβασης. Απλώς συζητάμε σήμερα και κάποια άλλα θέματα που άπτονται του σοβαρού αυτού θέματος. 
Κατ’ αρχάς, άκουσα για τη σχέση μας με το Ισραήλ. Ναι, το Ισραήλ είναι ένας ισχυρός, ο ισχυρότερος γεωπολιτικός μας σύμμαχος, ο οποίος έχει δικαίωμα να ζει με ασφάλεια και να προστατεύεται από την τρομοκρατία. Όμως, ταυτόχρονα η θέση της Ελληνικής Κυβέρνησης για το λεγόμενο Μεσανατολικό Ζήτημα είναι ξεκάθαρη. Μιλάμε για δύο κράτη, μιλάμε για την ανάγκη να μπούμε στη δεύτερη φάση του σχεδίου για την κατάπαυση του πυρός. Μιλάμε για τον αφοπλισμό της Χαμάς. Μιλάμε για την ανεμπόδιστη προσέγγιση της ανθρωπιστικής βοήθειας και όταν λέμε για δύο κράτη, μιλάμε ότι βάσει του ενός κράτους του Παλαιστινιακού, θα είναι τα εδάφη της Δυτικής Όχθης και η Γάζα. 
Τώρα, η παρούσα σύμβαση αφορά κυρίως τη διατήρηση του ελληνορθόδοξου χαρακτήρα των χριστιανικών προσκυνημάτων. Και δεν είναι ένα τεχνικό θέμα, γιατί η διατήρηση του ελληνορθόδοξου χαρακτήρα των χριστιανικών προσκυνημάτων, προφανώς έχει να κάνει με το status quo στην περιοχή, ένα status quo που όσον αφορά τους Άγιους Τόπους είναι σημαντικό και για το οποίο η ελληνική πολιτεία ανέκαθεν παλεύει να προστατευθεί και να συνεχιστεί. Διότι η συντήρηση και η ανάδειξη των χριστιανικών προσκυνημάτων, ειδικά τώρα, στη νέα εποχή της τεχνολογίας και της τεχνητής νοημοσύνης, είναι εξαιρετικά σημαντική. 
Έρχομαι τώρα στο θέμα του Σινά. Είναι ένα θέμα που είχα την ευκαιρία να το προσεγγίσω μέσα από ανθρώπους εθελοντές, οι οποίοι πηγαίνουν συχνά εκεί και προσφέρουν υπηρεσίες, ιατρικές κυρίως, στους μοναχούς μας. Εκεί λοιπόν πρέπει να γίνει αυτό το οποίο λέμε μέσα από μια προκαταρκτική κατανόηση η οποία υπάρχει, να κατοχυρωθεί ο μόνιμος ελληνορθόδοξος και μοναστικός χαρακτήρας της Μονής. Μετά από δεκαπέντε αιώνες γίνεται μια προσπάθεια να ρυθμιστούν θέματα που αφορούν τη νομική υπόσταση και τα δικαιώματα, ξεχωρίζοντας το νομικό καθεστώς από τα εσωτερικά εκκλησιαστικά θέματα. 
Ναι, μέσα από την απόφαση την οποία πήρε και τις αποφάσεις που πήραν δικαστήρια αιγυπτιακά, μπήκε θέμα για την κυριότητα των εκτάσεων. Το να μιλάμε εδώ και να μιλάμε σαν αυτή η ιστορία να έχει τελειώσει και να έχει τελειώσει αρνητικά είναι λάθος. Υπάρχει μια συζήτηση. Υπάρχει μάλιστα μια συζήτηση η οποία γίνεται και σε όλα τα επίπεδα των Υπουργείων, με ένα κράτος με το οποίο έχουμε ισχυρούς δεσμούς, όπως φάνηκε και χθες από την επίσκεψη του Πρωθυπουργού, γεωπολιτικούς και πιστεύω απόλυτα ότι στο τέλος αυτά τα οποία ανέφερα θα κατοχυρωθούν πλήρως. 
Συμφωνώ όμως ότι είμαστε σε μια διαδικασία συζητήσεων, μια διαδικασία στην οποία προσπαθούμε, όσο είναι δυνατόν, να μην υπεισέλθουμε σε εσωτερικά εκκλησιαστικά ζητήματα, αλλά να μείνουμε καθαρά στο νομικό καθεστώς. 
Ευχαριστώ πάρα πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφο τον κ. Σιμόπουλο και θα καλέσω τώρα στο Βήμα τον Κοινοβουλευτικό Εκπρόσωπο της Νίκης, τον συνάδελφο κ. Ανδρέα Βορύλλα.
ΑΝΔΡΕΑΣ ΒΟΡΥΛΛΑΣ:  Ευχαριστώ πολύ, κύριε Πρόεδρε. 
Κυρία Υπουργέ, κυρίες και κύριοι συνάδελφοι, πριν αναφερθώ στην κύρωση οφείλω να τοποθετηθώ στις εξαγγελίες του Πρωθυπουργού από το Βήμα της 90ης Διεθνούς Έκθεσης Θεσσαλονίκης. 
Η Νίκη δεν αντιμετωπίζει με μικροκομματική διάθεση κανένα μέτρο που μπορεί να προσφέρει πραγματική ανακούφιση στους πολίτες. Η φορολογική ελάφρυνση των αγροτών και των τρίτεκνων οικογενειών, η τιμαριθμοποίηση των αναπηρικών επιδομάτων και η ενίσχυση των συνταξιούχων είναι κάποια από τα μέτρα που εξαγγέλθηκαν στη Διεθνή Έκθεση Θεσσαλονίκης. 
Ωστόσο, η εκτίμησή μας είναι ότι δεν πρόκειται για ολοκληρωμένη αλλαγή πολιτικής, αλλά για ένα ακόμη προεκλογικό πακέτο μέτρων και υποσχέσεων, που μικρό μέρος αφορά το 2026, ενώ αρκετά απ’ αυτά αναβάλλονται για το 2027, το 2028 και το 2029. Ύστερα από επτά χρόνια διακυβέρνησης, η Κυβέρνηση της Νέας Δημοκρατίας και του Κυριάκου Μητσοτάκη δεν μπορεί να εμφανίζεται ως παρατηρητής των προβλημάτων που η ίδια διαχειρίστηκε ανεπαρκώς. 
Η κοινωνία δεν κρίνει μόνο τις νέες εξαγγελίες. Κρίνει το αποτέλεσμα στο ταμείο του σουπερμάρκετ, στον λογαριασμό του ηλεκτρικού ρεύματος, στο ενοίκιο, στη φορολογική δήλωση και στο ποσό που στο τέλος του μήνα της λείπει. 
Η αύξηση του κατώτατου μισθού στα 1.000 ευρώ αποτελεί ασφαλώς αναγκαία κίνηση. Δεν αρκεί όμως η ονομαστική αύξηση των αποδοχών, όταν η ακρίβεια, η φορολογία και το στεγαστικό κόστος απορροφούν μεγάλο μέρος της. Πραγματική αύξηση του εισοδήματος υπάρχει μόνο όταν αυξάνεται η αγοραστική δύναμη και αυτό απαιτεί χαμηλότερη έμμεση φορολογία, έλεγχο της αγοράς, μείωση του ενεργειακού κόστους και ενίσχυση της εγχώριας παραγωγής. 
Το ίδιο ισχύει και για τις εξαγγελίες προς τις επιχειρήσεις και τους ελεύθερους επαγγελματίες. Η σταδιακή κατάργηση του τέλους επιτηδεύματος έως το 2029 και η μείωση της προκαταβολής φόρου αποτελούν υπερβολικά αργές παρεμβάσεις. Πρόκειται για μέτρα που θα έπρεπε να υλοποιηθούν σήμερα. Παράλληλα, ο άδικος τεκμαρτός τρόπος φορολόγησης παραμένει στον πυρήνα του συστήματος, αντιμετωπίζοντας συνολικά όλους τους μικρούς επαγγελματίες ως φοροφυγάδες, ανεξάρτητα από το πραγματικό τους εισόδημα. 
Το επίδομα των 500 ευρώ μεικτά στους δημοσίους υπαλλήλους και μάλιστα από τον Δεκέμβρη του 2027, δεν αποτελεί επαναφορά του δώρου του Χριστουγέννων. Είναι ένα μικρό κλάσμα όσων αφαιρέθηκαν από τους εργαζομένους και επιστρέφεται καθυστερημένα με προεκλογικό περιτύλιγμα. Αντίστοιχα τα 400 ευρώ ετησίως στους συνταξιούχους δεν αποκαθιστούν τις απώλειες από την ακρίβεια, ούτε μπορούν να συγκαλύψουν την απουσία μόνιμης και αξιοπρεπούς εισοδηματικής πολιτικής. 
Το κίνημά μας προτείνει τη σταδιακή επαναφορά της 13ης σύνταξης και του 13ου μισθού στο Δημόσιο σε δύο δημοσιονομικά σχεδιασμένες φάσεις. Η χρηματοδότηση μπορεί να εξασφαλιστεί σταδιακά, χωρίς δημοσιονομικό εκτροχιασμό, μέσα από ανακατανομή μη παραγωγικών δαπανών, έκτακτη φορολόγηση των υπερκερδών των τραπεζών. Το έκανε η κ. Μελόνι, η πρωθυπουργός της Ιταλίας, μπορούμε να το κάνουμε και εμείς δύο φορές. 
Προτείνουμε επίσης αυξημένη φορολόγηση των διαδικτυακών παιγνίων, φορολόγηση των κρυπτονομισμάτων και ειδική επιβάρυνση στα κλειστά σπίτια τραπεζών και funds. 
Άλλο ένα μέτρο που εξαγγέλθηκε είναι η φορολογική απαλλαγή των τρίτεκνων έως τις 20.000 ευρώ. Το δημογραφικό δεν αντιμετωπίζεται με ένα μόνο φορολογικό μέτρο. Η Ελλάδα χρειάζεται εθνικό σχέδιο δημογραφικής αναγέννησης, σταθερή οικονομική ενίσχυση για κάθε παιδί, προσιτή κατοικία, επαρκείς παιδικούς σταθμούς, πρόσβαση στην υγεία και πραγματική προστασία της μητρότητας και της οικογένειας. 
Ο επενδυτικός λογαριασμός για κάθε νεογέννητο θα έπρεπε να σχεδιαστεί, έτσι ώστε να μην διευρύνει τις ανισότητες. Οι οικονομικά ισχυρότεροι γονείς θα μπορούν να καταθέτουν περισσότερα και να λαμβάνουν μεγαλύτερη κρατική ενίσχυση, ενώ οι οικογένειες που δυσκολεύονται να καλύψουν τις καθημερινές τους ανάγκες θα αποκομίζουν πιθανότατα μικρότερου όφελος. 
Στο στεγαστικό, στο «Σπίτι μου 3» επαναλαμβάνει την ίδια λανθασμένη συνταγή. Επιδοτεί τη ζήτηση χωρίς να αυξάνει αποφασιστικά την προσφορά κατοικιών. Όταν περισσότερα νοικοκυριά διεκδικούν τα ίδια περιορισμένα σπίτια, οι τιμές αυξάνονται και μέρος της κρατικής ενίσχυσης καταλήγει τελικά στους πωλητές και στις τράπεζες. Δεν είναι στεγαστική πολιτική να διευκολύνεις τον πωλητή να δανειστεί ακριβότερα για ένα σπίτι που γίνεται συνεχώς ακριβότερο. 
Χρειάζεται μαζική επανένταξη κενών κατοικιών στη μακροχρόνια μίσθωση, κοινωνική κατοικία, αξιοποίηση της δημόσιας περιουσίας, κανόνες στη βραχυχρόνια μίσθωση και ειδικό τέλος 3% επί της αντικειμενικής αξίας για κατοικίες τραπεζών και funds που παραμένουν κλειστές. 
Η χώρα δεν χρειάζεται ακόμη μια οικονομία παροχών, εξαγγελιών και μεταχρονολογημένων υποσχέσεων. Χρειάζεται ένα διαφορετικό παραγωγικό υπόδειγμα, που θα στηρίζεται στην εργασία, στη μικρομεσαία επιχειρηματικότητα, στον πρωτογενή τομέα, στην ελληνική αμυντική βιομηχανία, στην εκμετάλλευση του ορυκτού μας πλούτου, στην εξόρυξη φυσικού αερίου στις ΑΟΖ μας, στις ηλεκτρικές διασυνδέσεις, στην περιφέρεια και στην οικογένεια. 
Αυτή είναι η Ελλάδα του οράματος και της αξιοπρέπειας που προτείνει η Νίκη, μια Ελλάδα που δεν διανέμει απλώς μέρος των φορολογικών υπερεσόδων, αλλά παράγει πραγματικό και διατηρήσιμο εθνικό πλούτο. 
Ερχόμαστε τώρα στην κύρωση του μνημονίου συνεργασίας μεταξύ του Υπουργείου Εξωτερικών και Πολιτισμού και του Ελληνορθόδοξου Πατριαρχείου Ιεροσολύμων. Η Νίκη τοποθετείται θετικά, διότι το μνημόνιο δημιουργεί ένα σταθερό πλαίσιο για τη διατήρηση, την προστασία, τη μελέτη και την ανάδειξη της θρησκευτικής και πολιτιστικής μας κληρονομιάς και των ιερών προσκυνημάτων. 
Οι προβλεπόμενες δράσεις θεωρούμε ότι έχουν ουσιαστικό περιεχόμενο: Συντήρηση και αποκατάσταση εικόνων, αγιογραφιών, ψηφιδωτών και λοιπών μνημείων, ψηφιακή αποτύπωση και τεκμηρίωση κειμηλίων, καθώς και οργάνωση και ψηφιοποίηση-συντήρηση των χειρογράφων και των εντύπων του ιστορικού αρχείου και της Πατριαρχικής Βιβλιοθήκης. 
Η προστασία του Πατριαρχείου Ιεροσολύμων δεν αποτελεί μόνο θρησκευτικό ή πολιτιστικό καθήκον. Συνδέεται με την ιστορική συνέχεια της Ορθοδοξίας, της ελληνικής παρουσίας στους Αγίους Τόπους και τη διαφύλαξη μνημείων παγκόσμιας σημασίας. Για τους λόγους αυτούς η Νίκη υπερψηφίζει την κύρωση. 
Ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε και εμείς τον κ. Βορύλλα. 
Να καλέσω τώρα στο Βήμα τον Κοινοβουλευτικό Εκπρόσωπο της Πλεύσης Ελευθερίας, τον συνάδελφο κ. Σπύρο Μπιμπίλα, με τον οποίον και ολοκληρώνουμε τις παρεμβάσεις και τη διαδικασία θα κλείσει με την τοποθέτησή της η Υπουργός Πολιτισμού κ. Μενδώνη. 
Κύριε Μπιμπίλα, έχετε τον λόγο. 
ΣΠΥΡΙΔΩΝ ΜΠΙΜΠΙΛΑΣ: Ευχαριστώ, κύριε Πρόεδρε. 
Κυρία Υπουργέ και αγαπητοί συνάδελφοι, να ξεκινήσω με το ότι αναγνωρίζουμε την ιδιαίτερη ιστορική παρουσία του Πατριαρχείου Ιεροσολύμων, γιατί μιλάμε για έναν θεσμό με παρουσία αιώνων στην περιοχή και με ευθύνη για ένα εξαιρετικά σημαντικό σύνολο μνημείων, ναών, κειμηλίων και ιστορικών τεκμηρίων. Η προστασία αυτής της κληρονομιάς είναι αυτονόητα σημαντική. 
Όμως ακριβώς επειδή είναι τόσο σημαντική, η συνεργασία της ελληνικής πολιτείας πρέπει να οργανώνεται με κανόνες, με διαφάνεια, λογοδοσία και επιστημονικά κριτήρια.
Και εδώ ερχόμαστε στο ίδιο το περιεχόμενο της συμφωνίας. Η κύρωση ενός μνημονίου από το Ελληνικό Κοινοβούλιο δεν μπορεί να αποτελεί μια τυπική διαδικασία. Δεν είμαστε εδώ απλά για να σηκώνουμε το χέρι. Δεν είμαστε εδώ για να επικυρώνουμε μία συμφωνία που η Κυβέρνηση μας λέει ότι είναι καλή. Είμαστε εδώ γιατί ο ρόλος του Κοινοβουλίου είναι να ελέγχει συστηματικά. Και αυτός είναι ο ρόλος που η Πλεύση Ελευθερίας αντιμετωπίζει με απόλυτη σοβαρότητα και γι’ αυτό σας ζητούμε συγκεκριμένες απαντήσεις.
Πρώτον, ποια ακριβώς μνημεία και πολιτιστικά αγαθά πρόκειται να ενταχθούν στο πλαίσιο αυτής της συνεργασίας, δεδομένου ότι πρόκειται για μνημεία εκτός Ελλάδας. Υπάρχει, ήδη, κατάλογος; Έχει γίνει καταγραφή των αναγκών; Υπάρχει ιεράρχηση των παρεμβάσεων; 
Δεύτερον, με ποια κριτήρια θα επιλέγονται τα έργα συντήρησης και αποκατάστασης; Θα υπάρχουν αποκλειστικά επιστημονικά κριτήρια; Ποιοι επιστημονικοί φορείς θα συμμετέχουν; Μας είπατε -και πολύ σωστά- ότι θα συμμετέχουν τα ελληνικά πανεπιστήμια και οι υπηρεσίες του Υπουργείου Πολιτισμού. Θα συμμετέχουν και του Υπουργείου Εξωτερικών; Θα συμμετέχουν Έλληνες αρχαιολόγοι, συντηρητές, αρχιτέκτονες και άλλοι εξειδικευμένοι επιστήμονες; Εάν ναι, αυτό είναι πολύ καλό για την Ελλάδα. 
Τρίτον, ποιο είναι το οικονομικό αντικείμενο αυτής της συνεργασίας; Υπάρχει εκτίμηση του συνολικού κόστους; Ποιος θα χρηματοδοτεί τις παρεμβάσεις; Το Υπουργείο Πολιτισμού και το Υπουργείο Εξωτερικών, άλλοι δημόσιοι φορείς, ευρωπαϊκά προγράμματα, ιδιώτες χορηγοί και με ποιον μηχανισμό θα ελέγχονται αυτές οι χρηματοδοτήσεις; 
Τέταρτον, ποιος θα έχει την ευθύνη για την παρακολούθηση αυτών των έργων; Θα υπάρχει μια κοινή επιτροπή; Ποια θα είναι η σύνθεσή της; Θα δημοσιοποιούνται οι αποφάσεις της; Θα υπάρχει δημόσιος απολογισμός; Θα ενημερώνεται η Βουλή; 
Πέμπτον, θα θέλαμε μια απάντηση για τη διαφάνεια για κάθε ευρώ που θα δαπανηθεί, για κάθε ανάθεση σύμβασης, για κάθε έργο, γιατί όταν χρησιμοποιείται δημόσιο χρήμα υπάρχει μία αδιαπραγμάτευτη αρχή: Ο πολίτης έχει δικαίωμα να γνωρίζει πού πηγαίνει το κάθε ευρώ. Δεν υπάρχουν ευαίσθητες σχέσεις που να καταργούν τη διαφάνεια. Δεν υπάρχουν ιστορικοί θεσμοί που να εξαιρούνται από τη λογοδοσία. Η διαφάνεια προστατεύει και την ελληνική πολιτεία και το ίδιο το Πατριαρχείο. 
Υπάρχει ακόμα ένα θέμα. Το μνημόνιο υπεγράφη στις 8 Ιουνίου του 2026 και κατατέθηκε στη Βουλή στις 3 Σεπτεμβρίου. Θα θέλαμε, λοιπόν, να γνωρίζουμε τι μεσολάβησε. Έχουν, ήδη, σχεδιαστεί συγκεκριμένες παρεμβάσεις; Υπάρχουν έργα τα οποία πρόκειται να ξεκινήσουν άμεσα; Υπάρχουν οικονομικές δεσμεύσεις που, ήδη, έχουν αναληφθεί και αν υπάρχουν ποιες είναι αυτές; Το Κοινοβούλιο δικαιούται να γνωρίζει πριν κυρώσει, γιατί η κοινοβουλευτική διαδικασία δεν πρέπει να λειτουργεί εκ των υστέρων ως νομιμοποίηση κυβερνητικών αποφάσεων. 
Ως Πλεύση Ελευθερίας λέμε ότι η Ελλάδα μπορεί να έχει έναν διαφορετικό ρόλο στην περιοχή. Η χώρα μας έχει ιστορικούς δεσμούς με τους λαούς της Μέσης Ανατολής, έχει ιδιαίτερη σχέση με το Πατριαρχείο Ιεροσολύμων, έχει ισχυρή πολιτιστική και διπλωματική παρουσία στην περιοχή και αυτό δημιουργεί μεγάλη ευθύνη, όχι μόνο ευκαιρίες εξωτερικής πολιτικής. Η Ελλάδα θα μπορούσε και θα έπρεπε να λειτουργεί ως μια δύναμη ειρήνης, ως χώρα που επιμένει στην εφαρμογή του Διεθνούς Δικαίου και υπερασπίζεται τους άμαχους, ως χώρα που δεν δίνει «λευκή επιταγή» σε καμία κυβέρνηση, ως χώρα που μπορεί να συνομιλεί με όλους, αλλά δεν σιωπά απέναντι στην αδικία και στη βία. Δεν μπορεί να είναι ο ισχυρότερος σύμμαχός μας ένα κράτος που δολοφονεί αμάχους.
Η Πλεύση Ελευθερίας έχει επανειλημμένα καλέσει την Κυβέρνηση να αναλάβει πρωτοβουλίες για την ειρήνη και την εφαρμογή του διεθνούς ανθρωπιστικού και ποινικού δικαίου, γιατί η εξωτερική πολιτική δεν είναι μόνο συμφωνίες και συμμαχίες, δεν είναι μόνο γεωπολιτική, είναι και κάτι ακόμα: Υπάρχει το Διεθνές Δίκαιο, τα ανθρώπινα δικαιώματα και η αξία της ανθρώπινης ζωής. Η θέση μας για την Παλαιστίνη είναι ξεκάθαρη: Δεν μπορούμε στη σημερινή συζήτηση να προσποιηθούμε ότι το ζήτημα αυτό δεν υπάρχει. Η ανθρώπινη ζωή έχει την ίδια αξία για τους Εβραίους, για τους Παλαιστίνιους, τους χριστιανούς, τους μουσουλμάνους, για κάθε ανθρώπινη ζωή. Αυτή είναι η μόνη συνεπής ανθρωπιστική θέση και αυτή πρέπει να είναι η βάση της ελληνικής εξωτερικής πολιτικής, γιατί πολιτισμός σημαίνει ειρήνη. Και εδώ ως Υπουργείο Πολιτισμού έχουμε μια ιδιαίτερη ευθύνη, γιατί ο πολιτισμός είναι μια μεγάλη γέφυρα που μπορεί να θυμίσει στους ανθρώπους ότι πολύ πριν από τις σημερινές κυβερνήσεις οι λαοί συναντήθηκαν, παρά τις συγκρούσεις, αλληλεπίδρασαν ο ένας πάνω στον άλλο στον άλλον και έζησαν όλοι μαζί. Πρέπει να συνδυάσουμε την πολιτιστική διπλωματία της χώρας με μια πραγματική διπλωματία ειρήνης, γιατί δεν αρκεί να προστατεύουμε το παρελθόν, πρέπει να προστατεύουμε και το μέλλον δεν βρίσκεται μόνο στα μνημεία, βρίσκεται στα παιδιά, που σήμερα μεγαλώνουν μέσα σε πόλεμο, σε αυτά που έχουν χάσει το σπίτι τους, τους γονείς τους, στα παιδιά που αντί να γνωρίζουν έναν αρχαιολογικό χώρο, γνωρίζουν ένα καταφύγιο, στα παιδιά που αντί να ακούν το ήχο του σχολικού κουδουνιού, ακούν τους ήχους του πολέμου. Τι πολιτισμό θα τους παραδώσουμε; Τι θα τους πούμε σε είκοσι χρόνια; Ότι σώσαμε τις πέτρες, αλλά όχι τους ανθρώπους; Ότι προστατεύσαμε τα κειμήλια, αλλά όχι τα παιδιά; Ότι υπογράφουμε μνημόνια για την πολιτιστική κληρονομιά, ενώ δίπλα καταστρεφόταν το δικαίωμα μιας ολόκληρης γενιάς να ζήσει ειρηνικά; Αυτή δεν μπορεί να είναι η απάντηση της Ελλάδας.
Η Πλεύση Ελευθερίας αντιμετωπίζει θετικά κάθε πραγματική προσπάθεια προστασίας πολιτιστικής κληρονομιάς και φυσικά αναγνωρίζουμε τη σημασία της προστασίας των μνημείων και των κειμηλίων του Πατριαρχείου. Ζητάμε, όμως, η συνεργασία αυτή να έχει διαφάνεια, λογοδοσία, δημόσιο έλεγχο και σεβασμό στο Διεθνές Δίκαιο, να μη χρησιμοποιείται ο πολιτισμός ως άλλοθι, να μην εμφανίζεται η Ελλάδα μόνο ως προστάτης της πολιτιστικής κληρονομιάς, την ώρα που η εξωτερική πολιτική αρνείται να υψώσει τη φωνή της με την ένταση που απαιτείται απέναντι στην καταπάτηση του Διεθνούς Δικαίου.
Αγαπητοί συνάδελφοι, οι πολιτισμοί δεν καταστρέφονται μόνο όταν πέφτουν οι ναοί, αλλά όταν σκοτώνονται οι άνθρωποι, όταν εκτοπίζονται οι πληθυσμοί, όταν εξαφανίζονται οι κοινότητες, όταν ένας άνθρωπος δεν μπορεί να επιστρέψει στο σπίτι του, όταν ένα παιδί δεν μπορεί να πάει στο σχολείο, όταν ένας πιστός δεν μπορεί να φτάσει στον χώρο της λατρείας. Γι’ αυτό η σημερινή συζήτηση είναι πιο μεγάλη από το συγκεκριμένο μνημόνιο. Μας αναγκάζει να απαντήσουμε σε ένα πολύ απλό ερώτημα: Τι εννοούμε όταν λέμε ότι προστατεύουμε τον πολιτισμό; Τα παιδιά πρέπει να ζήσουν και εμείς πρέπει να ζήσουμε μαζί με αυτά τα παιδιά. Έχουμε ευθύνη απέναντί τους να παραδώσουμε στις επόμενες γενιές τα μνημεία που παραλάβαμε -και αυτό το λέω με ευαισθησία και ανθρωπιά-, αλλά κυρίως να παραδώσουμε έναν κόσμο στον οποίο θα μπορούν να ζήσουν με ελευθερία, με δικαιοσύνη, με δημοκρατία, με ειρήνη. Αυτή είναι η πολιτιστική κληρονομιά που αξίζει περισσότερο από κάθε άλλο.
Σας ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Μπιμπίλα.
Θα κλείσουμε τη διαδικασία καλώντας στο Βήμα την Υπουργό Πολιτισμού, την κ. Στυλιανή Μενδώνη.
Κυρία Υπουργέ, έχετε τον λόγο.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Ευχαριστώ πολύ, κύριε Πρόεδρε.
Παρατηρώ ότι στα ονόματα βάζετε, ας πούμε, την κ. Γρηγοράκου ως «Παναγιώτα (Νάγια)» ή τον κ. Συρίγο ως «Ευάγγελο (Άγγελο)», αλλά το «Λίνα» το ξεχνάτε στο «Στυλιανή», αλλά δεν έχει σημασία.
ΕΥΑΓΓΕΛΟΣ ΣΥΡΙΓΟΣ: Είναι από τα ψηφοδέλτια.
ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Αυτό είναι σωστό.
Κυρίες και κύριοι Βουλευτές, δεν θα κάνω και εγώ κανονική ομιλία, αλλά θα προσπαθήσω να απαντήσω σε κάποια ερωτήματα ή σε κάποια σημεία των ομιλιών των Βουλευτών που τοποθετήθηκαν, αν και νομίζω ότι αρκετά από αυτά τα είπα στην ομιλία μου στην Επιτροπή της Βουλής και φυσικά κάποια άλλα τα έχει απαντήσει, ήδη, ο κ. Συρίγος.
Να ξεκαθαρίσουμε ότι το Υπουργείο Πολιτισμού δεν ενδιαφέρεται μόνο για τα μνημεία τα οποία βρίσκονται στην ελληνική επικράτεια. Άκουσα: «Τι κάνουμε δηλαδή; Είναι εκτός Ελλάδος. Γιατί συζητάμε γι’ αυτά;». Το 2002 ψηφίστηκε ο ν.3028, ο νόμος για την προστασία των αρχαιοτήτων και της πολιτιστικής κληρονομιάς εν γένει και ακολούθως ο κωδικοποιημένος ν.4858 το 2021. Στο άρθρο 1 αναφέρεται ρητά: «Εκτός από την αρμοδιότητα και τη μέριμνα την οποία πρέπει να έχει το Υπουργείο Πολιτισμού για τα μνημεία εντός Ελλάδος, το κράτος μεριμνά και για πολιτιστικά αγαθά που έχουν απομακρυνθεί ή συνδέονται ιστορικά με την Ελλάδα οπουδήποτε και αν βρίσκονται». Επομένως διά του νόμου κατοχυρώνεται πλήρως αυτό το οποίο κάνει το Υπουργείο ούτως ή άλλως σε μνημεία του εξωτερικού. 
Θα ήθελα, λοιπόν, πριν μπω στο νομοσχέδιο, να σας δώσω μια εικόνα, γιατί δεν είναι δεδομένο ότι όλα είναι γνωστά. Όπως ξέρετε μετά τον βομβαρδισμό της Λαύρας των Σπηλαίων στο Κίεβο από τις ρωσικές δυνάμεις, ένα μνημείο της UNESCO, μία εκκλησία η οποία κτίστηκε το 1051, τον 11ο αιώνα, το Υπουργείο Πολιτισμού, ανέλαβε να χρηματοδοτήσει πλήρως τη μελέτη αποκατάστασης και, ήδη, αυτό είναι σε εξέλιξη. 
Επίσης, πάλι με την Ουκρανία, υπάρχει ένα μνημόνιο συνεργασίας με το ΕΚΒΜΜ, δηλαδή το Ευρωπαϊκό Κέντρο Βυζαντινών Μεταβυζαντινών Μνημείων, ακριβώς για να εκπαιδευτούν οι συντηρητές και άλλοι επιστήμονες από την Ουκρανία για να μπορέσουν και οι ίδιοι να αποκαταστήσουν τα μνημεία τους. Αντιστοίχως το Υπουργείο Πολιτισμού διά του ΕΚΒΜΜ συστηματικά εδώ και πάρα πολλά χρόνια, όχι μόνο τα τελευταία, φροντίζει και συντηρεί κειμήλια του Οικουμενικού Πατριαρχείου. Αντίστοιχη είναι η σχέση μας με το Πατριαρχείο Αλεξανδρείας. Αντίστοιχη σχέση έχουμε με το Πατριαρχείο Ιεροσολύμων και στα μνημεία του στην Ιορδανία, με την Εκκλησία της Αλβανίας. Πρόσφατα επίσης στη Βόρειο Μακεδονία συντηρήσαμε τον εξαιρετικά σημαντικό βυζαντινό Ναό του Αγίου Νικολάου στο Κουρμπίνοβο. 
Πλήθος κειμηλίων από τρίτες χώρες, ιδιαίτερα των Βαλκανίων, έχουν συντηρηθεί στα εργαστήρια του Μουσείου Βυζαντινού Πολιτισμού στη Θεσσαλονίκη. 
Άρα, αυτό το οποίο πάμε να κάνουμε με το Πατριαρχείο Ιεροσολύμων δεν είναι ούτε κάτι που γίνεται για πρώτη φορά ούτε καινοφανές. Αυτό το οποίο γίνεται για πρώτη φορά είναι ότι ερχόμαστε με έναν συστηματικό τρόπο, ακριβώς γιατί θέλουμε να δώσουμε έμφαση σε αυτό το οποίο θέλει να κάνει η Ελλάδα με το Πατριαρχείο Ιεροσολύμων και ακολούθως και με άλλα πατριαρχεία. 
Επίσης, είπα στην επιτροπή ότι, ήδη, το Υπουργείο Πολιτισμού έχει υπογράψει μνημόνιο συνεργασίας με την Παλαιστινιακή Αρχή, το οποίο ήδη είναι σε εξέλιξη, πάλι για αποκατάσταση μνημείων στα παλαιστινιακά εδάφη και για την παροχή τεχνογνωσίας και καλών πρακτικών σε συντηρητές Παλαιστινίους. Και προφανώς, η συντήρηση δεν περιορίζεται στα χριστιανικά μνημεία. 
Από κει και πέρα, ακούω συνεχώς για τις προτεραιότητες. Μα, το λέει το ίδιο το κείμενο του μνημονίου. Είναι πάρα πολύ προσεκτικό το κείμενο. Το Πατριαρχείο είναι αυτό που θα θέσει τις προτεραιότητες. Εάν το Πατριαρχείο θεωρήσει ότι ο τάδε ναός ή ο δείνα ναός, ανεξαρτήτως του πού βρίσκονται, είναι δικά του μνημεία, δικά του καθιδρύματα, πρέπει να έχει προτεραιότητα, αυτό είναι κάτι το οποίο θα το ορίσει το Πατριαρχείο. 
Επίσης, στο μνημόνιο αναφέρεται σαφώς ότι εφαρμόζεται πλήρως η ελληνική νομοθεσία. Επομένως, δεν πρόκειται να εφαρμοστούν κάποιοι άλλοι νόμοι για το πώς θα διαχειριστεί το Υπουργείο Πολιτισμού στην πραγματικότητα το 1 εκατομμύριο ευρώ. Το Υπουργείο Εξωτερικών συμβάλλει με ισόποσο, δηλαδή με 500.000. Στην πραγματικότητα, το Υπουργείο Πολιτισμού είναι αυτό που θα κάνει το έργο. Και επαναλαμβάνω, το λέει το μνημόνιο, τα έργα καθορίζονται από το Πατριαρχείο και θα υπάρχει ειδική κατά περίπτωση συμφωνία για την προτεραιότητα την οποία θέτει. 
Άκουσα για ευρωπαϊκά προγράμματα και για ιδιώτες ακόμα. Μα, εδώ συζητάμε για το συγκεκριμένο 1 εκατομμύριο επί 10, δηλαδή για τα 10 εκατομμύρια, τα οποία στην πραγματικότητα καλύπτουν έργα που θα τα εκτελέσει το Υπουργείο Πολιτισμού διά των υπηρεσιών του, διά του ΕΚΒΜΜ, και όπου χρειαστεί, με ερευνητικά κέντρα και πανεπιστήμια. Δεν υπάρχει τίποτα που να αφορά τρίτους.
Επίσης, το είπα και στην επιτροπή, τα μνημεία τα οποία χρήζουν συντήρησης δεν είναι μόνο αυτά τα οποία έχουν υποστεί ζημίες λόγω εχθροπραξιών. Αφορά συνολικά τον μνημειακό και αρχειακό πλούτο του Πατριαρχείου το συγκεκριμένο μνημόνιο, αφορά κινητά και ακίνητα, ακόμα και αυτά τα όποια φυλάσσονται στο σκευοφυλάκιο, αλλά για δεκαετίες δεν έχουν δεχθεί φροντίδα, και αυτά κατά το Πατριαρχείο θα μπουν στη σειρά που πρέπει να μπουν για να συντηρηθούν.
Και τελειώνω με το πολύ κρίσιμο ζήτημα των χειρογράφων και των εντύπων. Εδώ απαιτείται συντήρηση, προστασία, τεκμηρίωση, ψηφιοποίηση, σε πολλές περιπτώσεις απόδοση του κειμένου. Αυτά είναι κείμενα τα οποία δεν είναι μόνο ιστορικά, συνδέονται άμεσα με την περιουσία του Πατριαρχείου. Είναι πλήθος συμβολαίων, για παράδειγμα. Αυτά λοιπόν σήμερα, σε μια εποχή αναταράξεων, είναι απολύτως κρίσιμο και αποτελούν μείζονα προτεραιότητα να τεκμηριωθούν σωστά και να είναι προσβάσιμα σε όποιους πρέπει να είναι.
Τέλος, το μνημόνιο εφαρμόζεται. Γιατί ακούσαμε γιατί μεσολάβησαν και δυόμισι-τρεις μήνες από την υπογραφή, ενώ για άλλες περιπτώσεις μεσολαβούν χρόνια. Κι εδώ, λοιπόν, σας λέω ότι πάλι το μνημόνιο λέει ότι θα εφαρμοστεί αμέσως μόλις δημοσιευτεί στο ΦΕΚ.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την Υπουργό Πολιτισμού, την κ. Λίνα Μενδώνη.
Απλά να διευκρινίσω ότι η εκφώνηση των ονομάτων των Βουλευτών προέρχεται από την ανακήρυξή τους όταν εκλέγονται Βουλευτές και έχουν αναγραφεί αυτά τα οποία και εκφωνούμε, πολλές φορές ένα, δυο κ.λπ.. Η δική σας αναγραφή προέρχεται από τον διορισμό ως Υπουργού και αναφέρει το όνομα το οποίο είπα στην αρχή. Εξηγούμαι για να μην παρεξηγούμαι. 
Η συνάδελφος Βουλευτής από τη Νέα Δημοκρατία κ. Ιωάννα Λυτρίβη αιτείται ολιγοήμερη άδεια για το εξωτερικό στις 15, 16 και 17 Σεπτεμβρίου 2026. Η Βουλή εγκρίνει;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου».
Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. 
Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Αθανάσιος Μπούρας): Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
ΑΛΛΑΓΗ ΣΕΛΙΔΑΣ
		Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου

	Επί της Αρχής     ΚΑΤΑ ΠΛΕΙΟΨΗΦΙΑ

	Ν.Δ.: ΝΑΙ

	ΠΑΣΟΚ-Κ.Α.: ΝΑΙ

	Κ.Κ.Ε.: ΠΡΝ

	ΕΛΛΗΝ. ΛΥΣΗ: ΝΑΙ

	ΣΥΡΙΖΑ: ΝΑΙ

	ΝΙΚΗ: ΝΑΙ

	ΠΛΕΥΣΗ ΕΛ.: ΠΡΝ

	Άρθρο πρώτο     ΚΑΤΑ ΠΛΕΙΟΨΗΦΙΑ

	Ν.Δ.: ΝΑΙ

	ΠΑΣΟΚ-Κ.Α.: ΝΑΙ

	Κ.Κ.Ε.: ΠΡΝ

	ΕΛΛΗΝ. ΛΥΣΗ: ΝΑΙ

	ΣΥΡΙΖΑ: ΝΑΙ

	ΝΙΚΗ: ΝΑΙ

	ΠΛΕΥΣΗ ΕΛ.: ΠΡΝ

	Ακροτελεύτιο άρθρο     ΚΑΤΑ ΠΛΕΙΟΨΗΦΙΑ

	Ν.Δ.: ΝΑΙ

	ΠΑΣΟΚ-Κ.Α.: ΝΑΙ

	Κ.Κ.Ε.: ΠΡΝ

	ΕΛΛΗΝ. ΛΥΣΗ: ΝΑΙ

	ΣΥΡΙΖΑ: ΝΑΙ

	ΝΙΚΗ: ΝΑΙ

	ΠΛΕΥΣΗ ΕΛ.: ΠΡΝ

	 Επί του Συνόλου     ΚΑΤΑ ΠΛΕΙΟΨΗΦΙΑ

	Ν.Δ.: ΝΑΙ

	ΠΑΣΟΚ-Κ.Α.: ΝΑΙ

	Κ.Κ.Ε.: ΠΡΝ

	ΕΛΛΗΝ. ΛΥΣΗ: ΝΑΙ

	ΣΥΡΙΖΑ: ΝΑΙ

	ΝΙΚΗ: ΝΑΙ

	ΠΛΕΥΣΗ ΕΛ.: ΠΡΝ





ΑΛΛΑΓΗ ΣΕΛΙΔΑΣ
ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Πολιτισμού: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου σελ. 79.α.)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 11.40΄ λύεται η συνεδρίαση για την προσεχή Παρασκευή 11 Σεπτεμβρίου 2026 και ώρα 9.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων. 
Καλό μεσημέρι, πάντα με υγεία.
Ο ΠΡΟΕΔΡΟΣ                                                       ΟΙ ΓΡΑΜΜΑΤΕΙΣ
